ועדת הכנסת, כנסת 18, פרוטוקול מספר 31, 2009-07-22 09:30

זאב אלקין: בוקר טוב לחברים, אני פותח את הדיון.

זאב אלקין: הנושא הראשון על סדר היום הוא בקשת חבר הכנסת רותם להקדמת הדיון בהצעת חוק הרבנות הראשית לישראל (תיקון – סמכויות בענייני גיור), התשס"ט-2009 (פ/1464/18), לפני הקריאה הטרומית.

זאב אלקין: בבקשה, חבר הכנסת רותם, תנמק בבקשה בקצרה את בקשתך לפטור מחובת הנחה.

דוד רותם: אדוני היושב-ראש, הצעת החוק הזאת היא מהפיכה בענייני הגיור.

דוד רותם: היא פותרת בעיה של מאות אלפי תושבים במדינת ישראל, אזרחים של מדינת ישראל, שחשוב לפתור להם את הבעיה.

דוד רותם: אנחנו רוצים להביא את הנושא הזה כבר היום על מנת שפגרה ניתן יהיה להתקדם באופן מהיר בחוק הזה ולהביא אותו לקריאה ראשונה בתום הפגרה.

דוד רותם: אני חושב שאזרחי ישראל מחכים לפתרונות האלה, ולכן אני מבקש לאשר את הפטור.

זאב אלקין: תודה רבה לחבר הכנסת רותם.

זאב אלקין: חבר הכנסת מולה, בבקשה.

שלמה מולה: אדוני היושב-ראש, אני חושב שהצעת החוק הזאת, שדודו רותם רוצה לקדם, היא הצעת חוק חשובה.

שלמה מולה: בדרך כלל אני לא בעד קיצור הליכי חקיקה, אבל אני רוצה להזכיר לחברים שיש לי הצעת חוק דומה.

שלמה מולה: הצעת החוק שלי מונחת בוועדת השרים לענייני חקיקה, היא כבר נדונה פעמיים.

שלמה מולה: יש שם כמה התלבטויות, למשל, במה שקשור לביטול גיור.

שלמה מולה: הממשלה מתלבטת.

שלמה מולה: אני חושב שיש חיוניות לאי-שלילת גיור והתמודדות עם בעיית הגיור.

שלמה מולה: אם כל טעוני הגיור היו מתגיירים יכול להיות שלא היה צריך את חוק ברית הזוגיות, יכולנו לפתור את הבעיה בצורה הרבה יותר רחבה.

שלמה מולה: מי שבא לכאן מכוח חוק השבות ורוצה להיות שייך לעם היהודי היה יכול, אפשר היה להקל.

שלמה מולה: לכן הפתרון, גם למחלוקות האחרות הקיימות, הוא דרך הגיור.

שלמה מולה: אני בעד קיצור הליכי החקיקה והעברת הצעת החוק הזו.

נסים זאב: אני מוותר על זכות הדיבור.

זאב אלקין: תודה.

זאב אלקין: אם אין עוד מישהו מחברי הכנסת שרוצה לדבר אני מביא להצבעה את בקשתו של חבר הכנסת רותם לפטור מחובת הנחה להצעת חוק (פ/1464/18).

זאב אלקין: הצבעה בעד הבקשה לפטור – 10 נגד – אין נמנעים – 1 הבקשה אושרה.

זאב אלקין: תודה רבה, בקשתו של חבר הכנסת רותם אושרה.

זאב אלקין: הנושא השני על סדר-היום, והוא הנושא המרכזי שלמענו התכנסנו, זה דיון בהמלצות הוועדה הציבורית לקביעת שכר ותשלומים אחרים לחברי הכנסת, בראשות פרופסור ראובן גרונאו.

זאב אלקין: אני מפנה את תשומת ליבם של חברי הכנסת שבעניין עוזר פרלמנטרי נוסף ליושבי-ראש הוועדות התקבלו שתי החלטות.

זאב אלקין: זה אמנם מופיע כנושא אחד על סדר-היום, אבל למעשה מדובר בהחלטה כללית לגבי ראשי הוועדות הקבועות, ולאחר מכן החלטה נוספת בעניין של ועדת הכספים, שהתקבלה וגם היא הונחה על שולחנה של הכנסת.

משה גפני: אנחנו מבקשים רביזיה על החלטת החוק הזו?

משה גפני: אנחנו גם שותפים בקואליציה.

ראובן ריבלין: עוד לא התקבלה החלטה.

משה גפני: אתה יודע מה?

משה גפני: תעשו מה שאתם רוצים.

זאב אלקין: אז יש בקשת רביזיה?

משה גפני: יש בקשת רביזיה.

משה גפני: אני לא מבקש רביזיה, תעשה מה שאתה רוצה.

דוד רותם: שמענו אותך.

דוד רותם: אתה חתום על זה בהסכם קואליציוני.

משה גפני: אתי צריך לדבר.

אילן גילאון: למה אני צריך לסבול מזה?

משה גפני: בגלל שאתה שותף פה לבניין הזה.

זאב אלקין: חבר הכנסת גפני, אתה רוצה רביזיה או לא?

משה גפני: אין בעיה, תעשו מה שאתם רוצים.

משה גפני: אני רוצה להזכיר - יהדות התורה הוא שותפה לקואליציה.

משה גפני: אין לנו שר בממשלה, אין לנו חבר בוועדת השרים לחקיקה ומותר, לפני שאתה מביא את זה לפה להליך מהיר לדבר.

משה גפני: אמנם זו מפלגה זניחה של חמישה חברים, אבל כדאי לדבר אתה.

משה גפני: תאמין לי שצרות אנחנו יודעים - - -

אחמד טיבי: מה, לא התייעצו אתכם?

משה גפני: אני מבקש שידברו אתנו.

אלכס מילר: נציג של "אגודה" נמצא בנשיאות.

דוד רותם: תבקש אתה רביזיה.

נסים זאב: בנושא הבא.

דוד רותם: יש בקשת רביזיה של חבר הכנסת - - -

אחמד טיבי: אני נאלץ להתערב.

משה גפני: אדוני היושב-ראש, אפשר להגיד משפט?

זאב אלקין: בהחלט.

משה גפני: אנחנו שותפים להסכם הקואליציוני.

משה גפני: החוק הזה, שאתמול נודע לנו באופן אקראי - - -

זאב אלקין: ממש לא אקראי.

משה גפני: אקראי, אקראי, משום שאמרתם לחבר הכנסת אורי מקלב, סגן יושב-ראש הכנסת, שהוא חבר הנשיאות שאתם רוצים להניח על שולחן הכנסת, לא בהליך הרגיל של ישיבת נשיאות אלא במשאל טלפוני.

משה גפני: אמר חבר הכנסת אורי מקלב, סגן יושב-ראש הכנסת, שהוא חבר ביהדות התורה, שהוא רוצה לראות את החוק.

משה גפני: זה חוק רגיש שאנחנו צריכים לדון עליו, לראות אותו.

משה גפני: הרי לנו לא היה שום הליך שדיברו אתנו.

משה גפני: אני לא אומר שאני בעד; אני לא אומר שאני נגד; אני לא אומר שאני נמנע; אני אומר: תאפשרו לנו לראות את החוק, לדון עליו.

משה גפני: אז אתה, אדוני יושב-ראש הקואליציה, יושב-ראש סיעת הליכוד, יושב-ראש ועדת הכנסת – שכחתי משהו?

משה גפני: לא - מניח את זה על שולחן הכנסת בהליך של משאל טלפוני של הנשיאות, כשחבר הנשיאות מודיע שהוא מתנגד.

משה גפני: אתה מביא את זה למחרת בבוקר, אתה מביא את זה לכאן לשחרור מחובת הנחה.

משה גפני: אתה נותן לו פטור.

משה גפני: אני מבקש רביזיה ואני מנמק מדוע, אז אתה אומר: בואו נצביע מיד.

משה גפני: נכון שלא צריך להתחשב בנו, אני מודה בזה.

דוד רותם: לא, רק בכם צריך להתחשב, בסיעות אחרות לא צריך להתחשב.

דוד רותם: אני סיעה עם 15 חברי כנסת ואני רוצה עכשיו - - -

זאב אלקין: חבר הכנסת גפני, מעדכן אותי מזכיר הכנסת שחבר הכנסת מקלב קיבל את החוק עוד אתמול בערב.

זאב אלקין: אגב, גם חברי כנסת שטרחו להיות נוכחים במליאה - - -

משה גפני: אין לי טענות, לא ליושב-ראש הכנסת ולא למזכיר הכנסת ולא למזכירות הכנסת.

ראובן ריבלין: לא היה עולה על דעתי שחבר הכנסת מקלב יחליט על דבר שהוא לא יודע מהו.

משה גפני: כן, אז הוא הודיע שהוא לא מסכים.

זאב אלקין: בסדר, אבל לא היה רוב בנשיאות.

ראובן ריבלין: מה אני יכול לעשות שבדמוקרטיה הרוב קובע?

ראובן ריבלין: לא מי שצודק קובע.

משה גפני: אין לי בעיה.

משה גפני: אתה צודק, אדוני היושב-ראש, הרוב קובע.

אחמד טיבי: חבר הכנסת גפני, ביקשתי רביזיה.

אחמד טיבי: בי"ת, אני מזכיר לך שהיום יש הצבעה על ממ"י.

זאב אלקין: אני מביא להצבעה את בקשתו של חבר הכנסת טיבי לרביזיה?

אחמד טיבי: אני מבקש לדון ברביזיה בשבוע הבא.

זאב אלקין: לא, לא, אני מביא את זה עכשיו.

זאב אלקין: מי בעד הרביזיה?

זאב אלקין: הצבעה בעד הרביזיה – מיעוט נגד – רוב הרביזיה לא נתקבלה.

זאב אלקין: תודה רבה, הרביזיה לא נתקבלה.

אחמד טיבי: לא נותנים לי אפשרות לפייס ביניכם.

משה גפני: חבר הכנסת טיבי, הרבה פעמים אני צריך את העזרה שלך.

משה גפני: במקרה הזה לא, אנחנו נסתדר לבד.

אחמד טיבי: מה תעשו היום ברפורמה במינהל?

משה גפני: אני לא יודע מה על סדר היום, עוד לא בדקתי.

אחמד טיבי: אתה מוכן לשקול את העניין?

משה גפני: לא יודע מה על סדר היום.

אחמד טיבי: אעדכן אותך.

נסים זאב: אני חושב שזה שכל הרבנים הראשיים בערים השונות הם מטעם הרבנות הראשית לישראל - יש לראות גם את הצד החיובי.

נסים זאב: זה הרע במיעוטו.

נסים זאב: בסך הכול יש בעיה, ואם לא נקדם את החוק הזה תבוא עלינו גזירה הרבה יותר קשה, שלא נוכל להתמודד אתה.

נסים זאב: לכן עדיף החוק הזה מאשר חוק אחר.

נסים זאב: ב.

נסים זאב: דיון בהמלצות הוועדה הציבורית לקביעת שכר ותשלומים אחרים לחברי הכנסת, בראשות פרופסור ראובן גרנאו, בנושאים הבאים: לשכה פרלמנטרית וציוד הנרכש לשימוש בה.

נסים זאב: עוזר פרלמנטרי נוסף ליושבי-ראש הוועדות הקבועות.

נסים זאב: סיוע לחבר כנסת מוגבל בניידות.

זאב אלקין: אני עובר לנושא הבא, דיון בהמלצות הוועדה הציבורית לקביעת שכר ותשלומים אחרים לחברי הכנסת, בראשות ראובן גרונאו, בנושאים הבאים: לשכה פרלמנטרית וציוד הנרכש לשימוש בה, עוזר פרלמנטרי נוסף ליושבי-ראש הוועדות הקבועות וסיוע לחבר כנסת מוגבל בניידות.

זאב אלקין: אלה שלושה נושאים שהם ארבע החלטות.

זאב אלקין: נמצאים אתנו חברי הוועדה.

זאב אלקין: אני מברך אותם על הנוכחות שלהם בדיון היום וגם על העבודה שהם עושים נאמנה.

זאב אלקין: זה לא פשוט לעסוק בסוגיות האלה, סוגיות מאוד רגישות שנוגעות להרבה מאוד דברים שמתרחשים בבית הזה.

זאב אלקין: אני מברך את רואה חשבון דניאל דורון, את עורך הדיון יוסי גילאור ואת פרופסור ראובן גרונאו, שמנצח על המלאכה הזאת.

זאב אלקין: נעבור לדיון, אבל לפני כן אמסור את זכות הדיבור ליושב-ראש הכנסת.

ראובן ריבלין: תודה רבה.

ראובן ריבלין: לפעמים אורח שייקרא לוועדת הכספים של הכנסת יכול לצאת במצב טראומטי, שיצטרך לקבל טיפול רפואי.

ראובן ריבלין: היכולת שלנו בוועדת הכנסת להפליא בוויכוח - - -

אברהם מיכאלי: צריך להגיש לוועדת גרונאו הצעה לשים פה רופא.

אחמד טיבי: יש כל הזמן רופא פה, בכל ישיבה.

ראובן ריבלין: בעיקר אמורים הדברים לגבי סגני יושב-ראש הכנסת.

ראובן ריבלין: איך אפשר לנהל ישיבה בצורה כזו, שכל אחד מפריע לניהולה התקין?

זאב אלקין: אני מנסה להיזהר בכבודם של חברי הנשיאות.

ראובן ריבלין: אתה צודק.

ראובן ריבלין: יחד עם זה, חברי הנשיאות הם כמו יושב-ראש הכנסת.

ראובן ריבלין: כאשר הם באים לוועדה, כולם כפופים ליושב-ראש הוועדה והם צריכים להישמע לו.

ראובן ריבלין: כמובן, הכנסת זה לא בית נימוסים והליכות, אבל גם בדיון ער ונוקב אנחנו לא יכולים להיות במצב שבו אנדרלמוסיה שלמה, כל אחד מדבר מתי שהוא רוצה.

ראובן ריבלין: היום אנחנו מתכבדים לארח אצלנו ועדה ציבורית, הזכיר את שמות חברי הוועדה הנכבדים יושב-ראש ועדת הכנסת.

ראובן ריבלין: זו ועדה ציבורית אשר הוקמה על-ידנו.

ראובן ריבלין: אני רוצה לומר לוועדת הכנסת של הכנסת ה-18 שבעבר לפעמים היו השגות כאלה או אחרות בוועדות כנסת של הכנסות הקודמות.

ראובן ריבלין: יש הרבה חברי כנסת שנמצאים כאן שהיו גם בכנסות הקודמות וזכו לשמש גם בכנסת זו.

ראובן ריבלין: נזדמנה לי הזכות לשמש בכנסת זו כיושב-ראש, על-פי החלטת מליאת הכנסת, וזה דבר באמת מזדמן כי כל חבר כנסת יכול להיבחר כיושב-ראש.

ראובן ריבלין: אבל יש דבר אחד שהוא יותר גדול מכולנו, וזו הכנסת עצמה, שהיא יותר גדולה מכל מרכיביה, מה שנקרא סינרגיה.

ראובן ריבלין: אני אומר לכם דבר פשוט: יש עשר דיברות לחברי הכנסת, וודאי לוועדת הכנסת.

ראובן ריבלין: הדיברה ראשונה היא שוועדה ציבורית שהוקמה על-ידי הכנסת מסקנותיה תמיד צודקות.

ראובן ריבלין: סעיף 2, כאשר יש מישהו מחברי הכנסת שחושב שהן לא לגמרי צודקות, שיעיין בסעיף 1.

זאב אלקין: יש שם הערת כוכבית, אדוני היושב-ראש, שהוא יכול לפנות לוועדה הציבורית ולנסות לשכנע אותה.

ראובן ריבלין: הוועדה ציבורית בהרכב שנמצא מולנו – כאשר אני מדבר גם על יושב-הראש פרופסור גרונאו, גם על-ידי אחד מוותיקי וטובי הפרקליטים בארץ, עורך דין יוסי גילאור, וגם על-ידי דני דורון, אחד מרואי החשבון היותר מרכזיים בארץ - אף פעם לא סירבה לשמוע כל דבר שהיה לחברי הכנסת לומר להם, כל אחד באופן אישי וכולם יחד באופן ציבורי או כל אחד כאשר באיזושהי נקודה.

ראובן ריבלין: גוף הממנה ועדה ציבורית ולא נשמע למסקנותיה, יותר טוב שלא יקים ועדות ציבוריות.

ראובן ריבלין: קודם כול נשים את זה לנגד עינינו.

ראובן ריבלין: נכון, ועדת הכנסת היא זו שמקבלת המלצות, אבל היא לא הייתה מחויבת להקים ועדה ציבורית.

ראובן ריבלין: היא הקימה ועדה ציבורית, וכל זאת עשינו כדי לבוא בפני הציבור ולומר: שקופים אנחנו, ואת כל הדברים שקשורים לתנאי חברי הכנסת לדורותיהם אנחנו מפקידים בידי ועדה ציבורית, שלא יאמרו שקבענו איזושהי זכות יתר לחברי הכנסת או הטבה לחברי הכנסת או עזרה כזאת או אחרת היכולה להיחשב בעיני הציבור כהטבה, בלי שוועדה ציבורית תקבע זאת עבורנו, מטעמנו, וגם לא על-פי דעתנו.

ראובן ריבלין: לכן, חשוב מאוד שבישיבה ראשונה בהשתתפות ועדת גרונאו, הוועדה הציבורית שאנחנו מקיימים בכנסת ה-18, נרענן את זיכרוננו ונזכור את הדבר הזה.

ראובן ריבלין: הוועדה התבקשה על-ידנו לקבוע מספר נושאים ועניינים שחשבנו שצריך להביא לידי הכרעה, משום שהכנסת התפתחה בשנים האחרונות.

ראובן ריבלין: הראשונים לא שיערו שנגיע למצב שבו הכנסת תהפוך יותר ויותר למוסד כמו הסנאט בארצות הברית.

ראובן ריבלין: ועדות הכנסת מקיימות דיונים ציבוריים למכביר, היום ועדות הכנסת מלוות את עבודת הממשלה עקב בצד אגודל בזמן אמת, יכולות להתערב.

ראובן ריבלין: גם על פי חוק, רוב ההחלטות הנלוות לחוקים אשר התקבלו על-ידי הכנסת והמחייבים תקנות ביצוע לא יכולות להתקבל, אלא אם כן יאושרו על-ידי ועדות הכנסת.

ראובן ריבלין: כתוצאה מכך, נוצרה דרישה נוספת לכוח עבודה.

ראובן ריבלין: הקמנו את הממ"מ מאז הכנסת ה-15, בראשותו של אברום בורג, ומאז הממ"מ מתפתח והולך ועומד לרשות ועדות הכנסת בצורה מעוררת התפעלות.

ראובן ריבלין: הייעוץ המשפטי שהיה לפני 20 שנה אינו דומה בכלל לייעוץ המשפטי הניתן לנו היום, מבחינת כוח האדם ומבחינת מיומנות העוסקים במלאכה.

ראובן ריבלין: כל הדברים האלה חייבו אותנו להגיש מספר בקשות, שחלקן כבר נעשה בכנסות הקודמות ולא היינו ערים לכך שצריך את אישורה של הוועדה לעניין זה.

ראובן ריבלין: הבאנו מספר נושאים מרכזיים לדיון בפני הוועדה.

ראובן ריבלין: הוועדה קיימה דיונים עם רבים מנושאי התפקידים בכנסת.

ראובן ריבלין: ישבתי אתם מספר פעמים, ובסופו של דבר הם הביאו את ההמלצות בפנינו.

ראובן ריבלין: כמובן, כל אחד יוכל לומר את דברו שהרי בכל זאת הוועדה היא ועדה מייעצת ואתם רוצים לדעת מדוע אתם מקבלים את דעתה ואם יש שאלות לשאול אותם, ולא להיות במצב שאומרים זה ראה וקדש.

ראובן ריבלין: יחד עם זה, הכבוד שלנו, של הכנסת, מחייב אותנו בלי סייג ושיור לקבל את החלטות הוועדה, שכן אם לא נקבל את החלטות הוועדה מה לנו למנות ועדה שאנחנו לא מקבלים את החלטותיה?

ראובן ריבלין: מסרנו את המנדט בידי הוועדה הציבורית, על-ידי זה שמסרנו אותו הפקדנו את אותו שיקול דעת בידם.

ראובן ריבלין: היום אני מבקש מחברי הוועדה לקבל בסופו של דבר את כל המלצות הוועדה, ככתבן וכלשונן.

ראובן ריבלין: הערות, כמובן, יכולות להישמע ואני בטוח שיש לחברי הכנסת הערות.

זאב אלקין: תודה רבה.

זאב אלקין: עוד מעט נפתח את הדיון, אבל אני חושב שלפני שנתחיל בדיון ראוי לתת לפרופסור גרונאו להציג את ההחלטות, בשם הוועדה.

זאב אלקין: לאחר מכן אעביר את זכות הדיבור לחברי הכנסת.

זאב אלקין: בבקשה.

ראובן גרונאו: אני חושב שההחלטות מדברות בעד עצמן.

ראובן גרונאו: היוזמה לחלק גדול מההמלצות האלה מקורה ביושב-ראש הכנסת ומנכ"ל הכנסת.

ראובן גרונאו: חלקן נובעות מטענות, שעלו על פני השנים, לגבי השימוש שנראה לציבור שימוש לא ראוי בתקציב קשר עם הציבור.

ראובן גרונאו: כדי להסיר כל ראות של עשייה שאינה נכונה תיקנו תקנות, שלהערכתנו הן שוליות, בנושא הלשכה הפרלמנטרית, הציוד הנרכש והשימוש בה.

ראובן גרונאו: עלתה סוגיה של העזר שצריכים ראשי ועדות לקבל בעבודתם.

ראובן גרונאו: זו אינה סוגיה חדשה.

ראובן גרונאו: היא לא עלתה רק בכנסת ה-18, היא הייתה קיימת קודם.

ראובן גרונאו: הסוגיה בה התלבטנו היא האם נדרש עוזר קבוע, שהוא איש כנסת, שישמש באותן ועדות שהן יותר עמוסות או האם משרת אמון בצורת של עוזר פרלמנטרי.

ראובן גרונאו: החשש במצב השני, כאשר העוזר הוא עוזר פרלמנטרי, הוא איש אמון, הוא מתחלף עם חילופי יושב-ראש הוועדה.

ראובן גרונאו: מהניסיון שלנו - ואנחנו מכהנים זו השנה השישית - התחלפות מהירה של יושבי-ראש ועדות.

זאב אלקין: אתם מרכיב הרבה יותר קבוע מאתנו.

ראובן גרונאו: אנחנו יכולים לראות את ההתחלפות המהירה של יושבי-ראש ועדות.

ראובן גרונאו: לדוגמה, ועדה חשובה כמו ועדת הכספים, היו שלושה עוזרים פרלמנטריים בכנסת הקודמת לראש הוועדה, מתוך כך שהיו שלושה ראשי ועדה, כך שאף אחד מהם לא צבר את הניסיון הנדרש בוועדה חשובה כזאת.

ראובן גרונאו: מחשש התחלופה הגדולה, חשבנו על פני השנים שראוי שאדם שיכהן בתפקידים האלה יהיה אדם קבוע, במכרז של הכנסת, כדי שיהיה זיכרון קולקטיבי שיסייע לצד ראשי הוועדות.

ראובן גרונאו: הנושא הזה היה שנוי במחלוקת.

ראובן גרונאו: בסופו של יום הלכנו לקראת בקשתו של יושב-ראש הכנסת, והמלצנו שיהיה עוזר נוסף לראשי ועדות לתקופת הכנסת הנוכחית.

ראובן גרונאו: בעיה מיוחדת התגלתה בוועדת הכספים, שהיא לכל הדעות – או לפחות לכל הסטטיסטיקות המונחות בפנינו - הוועדה העמוסה ביותר בכנסת.

ראובן ריבלין: גם בגלל אישיותו של יושב-ראש הוועדה.

משה גפני: זו סיבה חשובה, אבל לא העיקרית.

ראובן גרונאו: יושבי-ראש כנסת קודמים הכירו בכך ונתנו סיוע נוסף לראש הוועדה הזאת.

ראובן גרונאו: בתקופה האחרונה הוחמר המצב, מתוך שהיועצת הכלכלית יצאה לגמלאות ולא נמצא לה עדיין חליף.

ראובן גרונאו: מדובר גם בדוברים לכל ראשי הוועדות, שבמידה מסוימת יכולים להחליף בהמשך את אותם עוזרים שאנחנו מדברים עליהם היום.

ראובן גרונאו: במקרה המיוחד הזה הייתה לי שיחה עם יושב-ראש הוועדה וסיכמנו שלתקופת ביניים יהיה עוזר רביעי, עד שהכנסת תפתור את הבעיה הזו, וזו ההצעה המונחת בפניכם.

ראובן גרונאו: לגבי הסיוע לחבר כנסת מוגבל בניידות - ברור שחבר כנסת מוגבל בניידות ראוי שהכנסת תעמיד לרשותו כל אמצעי שיאפשר את עבודתו התקינה בין כותלי הכנסת ומחוצה לה.

ראובן גרונאו: לא הייתה אפילו דקה של מחלוקת בנושא הזה.

ראובן גרונאו: התגלתה מחלוקת - אני מציין את זה פה מתוך שהוויכוח הציבורי לא היה ברור - האם אדם שעוזר לחבר כנסת מוגבל בניידות כמוהו כרמפה שמסייעת לו לעלות לדוכן הנואמים או כמוהו כהטבה.

ראובן גרונאו: על הדברים האלה כמעט חרב המקדש.

ראובן גרונאו: בסופו של יום פנה אלינו יושב-הראש בשאלה.

ראובן גרונאו: כדרכם של חברי כנסת, השתמטנו מהתשובה ואמרנו: יינתן סיוע.

ראובן גרונאו: כל חבר כנסת שנדרש לסיוע כזה יפנה אלינו ואנחנו נהיה אלה שממליצים בפני המנכ"ל.

ראובן גרונאו: זו לשון ה"רזון ד'אטר" של המלצתנו השלישית.

זאב אלקין: כדי להבהיר, לעצמי וגם לחבריי, בעניין הזה ההמלצה שלכם היא שהבקשה תועבר לוועדה והוועדה תקבל החלטה ספציפית בכל מקרה לגופו.

ראובן גרונאו: נכון.

ארבל אסטרחן: לוועדה הציבורית.

ראובן גרונאו: ברור.

ראובן גרונאו: ולא תידרש לעניין זה הפומביות, ולא נידרש לבוא בכל המלצה שלנו לוועדת הכנסת.

ראובן גרונאו: כשם שעולים נושאים בתחום הציוד, שבהם החשב מתייעץ אתנו בלי שאנחנו נדרשים בעניין זה לשיקול דעתה ולבזבוז זמנה של ועדת הכנסת.

יוסף גילאור: במובן מסוים, גם נתנו דעתנו לצנעת הפרט בנושא הזה.

מנחם אליעזר מוזס: בנושא השלישי צריך להביא התניות?

מנחם אליעזר מוזס: למשל, חבר הכנסת מטלון צריך להביא מסמכים שונים ומשונים?

שלמה מולה: אני מציע שלא נדון בגופו של אדם.

ראובן גרונאו: ישנם עקרונות שחלים על כל תשלום או הטבה שניתנים לחבר כנסת, והם שאין כפל הטבות מהקופה הציבורית.

ראובן גרונאו: זה הנושא היחיד שבו אנחנו עוסקים ובו נבקש הבהרות, אם יהיה צורך.

ראובן גרונאו: חזקה על חבר כנסת שאפילו לא צריך לבקש ממנו את זה, משום שהדברים כל כך ברורים וכל כך שקופים.

ראובן גרונאו: ברור שהוא לא יבקש דברים שיש בהם כפל הטבות, ואנחנו לא נידרש לחקירות בנושאים האלה.

מנחם אליעזר מוזס: מה שחשוב שזה יהיה בדרך כבוד.

ראובן גרונאו: הוועדה שלנו, התפקיד המרכזי שלה הוא שמירת כבוד הכנסת.

ראובן גרונאו: הכנסת לא הייתה ממנה את הוועדה הזאת אלמלא הייתה חושבת שראוי שתהיה ועדה כזו, ששומרת על כבוד הכנסת, שלעתים קרובות נרמס שלא לעניין.

ראובן גרונאו: בי"ת, אנשים שמכהנים בה עושים עבודתם נכוחה.

זאב אלקין: תודה רבה.

זאב אלקין: אנחנו עוברים לדיון.

זאב אלקין: אני רוצה לחדד שני דברים.

זאב אלקין: אחד, ההחלטות האלה הונחו על שולחן הכנסת וחברי הכנסת התבקשו להגיש השגות.

זאב אלקין: ההשגה היחידה שהגיעה אליי היא השגתו של חבר הכנסת גפני, שמתייתרת בעקבות ההמלצה הרביעית שהונחה - - -

משה גפני: לא מתייתרת.

זאב אלקין: לא מתייתרת?

זאב אלקין: או.

זאב אלקין: קיי.

זאב אלקין: כנראה שלא הבנתי נכון.

משה גפני: הבנת נכון, אבל יש לפעמים דקויות, שהבוקר אתה לא מבין.

שלמה מולה: גם לי יש השגה.

זאב אלקין: אם כך, קודם כול אתקן את הודעתי.

זאב אלקין: יש מסתייג רשמי אחד מההמלצות וזה חבר הכנסת גפני.

זאב אלקין: אני מתנצל, חבר הכנסת גפני.

זאב אלקין: אני מתנצל.

משה גפני: דווקא על זה אתה לא צריך להתנצל, פה אתה נוהג בסדר.

משה גפני: על הקודם אתה צריך להתנצל.

זאב אלקין: דבר שני שאני רוצה לחדד לחברי הוועדה, הוועדה לא מוסמכת לשנות את ההחלטות, בוודאי לא בשלב זה של הדיון.

זאב אלקין: הוועדה מוסמכת לאשר את ההחלטה או לדחות אותה ולבקש מהוועדה הציבורית לשקול פעם נוספת.

זאב אלקין: הוועדה גם מוסמכת לאשר את ההחלטה ולבקש מהוועדה הציבורית לשקול.

זאב אלקין: אם מדובר בתוספת, למשל - - -

ראובן ריבלין: או שינוי.

זאב אלקין: אם יטענו חברי הכנסת שהם רוצים תוספת או שינוי, אנחנו יכולים לפנות, בשם ועדת הכנסת, לחברי הוועדה ואז הם ישקלו האם להיעתר לבקשה הזאת או לא ולהביא את זה בפנינו.

זאב אלקין: בכל מקרה, בישיבה הזאת, בהצבעה הראשונה על ההמלצות, אנחנו לא מוסכמים להכניס בהן שינויים.

זאב אלקין: זה דומה להחלטה על התקנות – או שמאשרים או שלא מאשרים.

זאב אלקין: זה שונה מהדיון בהצעות החוק.

זאב אלקין: בגלל שזה המצב, אין הרבה משמעות לכך שרק חבר כנסת אחד מסתייג.

זאב אלקין: היות שלא מכניסים שינויים אלא זה אישור או לא אישור, אז גם חברי כנסת שלא הסתייגו באופן רשמי בדיון הזה יכולים להביע את עמדתם, גם אם הם לא שמו לב שהגשת ההשגות מוגבלת מזמן.

זאב אלקין: אלה הדברים שהיה לי חשוב לחדד לצורך ניהול הדיון.

זאב אלקין: לאחר הבהרת המצב אשנה את סדר הדוברים, כי לפני שנפתח בדיון החברים בוועדה, אני מעביר למסתייג, חבר הכנסת גפני, ראשונה את זכות הדיבור כדי שיציג בדיוק מה הסתייגותו, גם לאור ההחלטה הרביעית שהונחה על שולחננו.

זאב אלקין: בבקשה, חבר הכנסת גפני.

משה גפני: תודה, אדוני היושב-ראש.

משה גפני: שוחחתי עם יושב-ראש הכנסת ועם מנכ"ל הכנסת בתקופה האחרונה, מה שלא עשיתי במשך למעלה מ-20 שנה שאני בכנסת – אמנם בהפסקות.

משה גפני: מעולם לא ביקשתי עוזר פרלמנטרי נוסף.

משה גפני: הייתי גם יושב-ראש ועדת הפנים, בין היתר, ולא היו לי אף פעם בקשות מהסוג הזה.

משה גפני: נפלתי לוועדת הכספים – אבל, אני לא מתלונן - --

זאב אלקין: אני מוחה על המילה "נפלתי".

מנחם אליעזר מוזס: גם אני מוחה על כך.

ראובן ריבלין: פעם שאלו רווק צעיר, שהפך להיות רווק מזדקן, איך הוא התחתן עם בת של אחד מעשירי ירושלים.

ראובן ריבלין: אמרו לו: איך נפלת?

ראובן ריבלין: התחתנת.

ראובן ריבלין: הוא אמר?

ראובן ריבלין: נפלתי?

ראובן ריבלין: קפצתי.

משה גפני: הגעתי לוועדת הכספים, כאשר באופן מיידי היינו צריכים לאשר תקציב דו-שנתי וחוק התייעלות כלכלית חסר תקדים בהיקפו.

משה גפני: התקציב לא הסתיים באישור התקציב, מה שהולך לקרות זה הצורך להדביק פער של כמעט שנה שוועדת הכספים צריכה לעשות, גם בהעברות הכספיות שהיא צריכה לעשות, גם בצווים וגם בתקנות.

משה גפני: ועדת הכספים, במשך כל השנים הייתה לה יועצת כלכלית, היה לה דובר.

משה גפני: הגעתי לוועדת הכספים כאשר אין יועצת כלכלית – אגב, היום אנחנו עושים מסיבה לסמדר אלחנני - ואין דובר.

משה גפני: מה הייתי צריך לעשות?

משה גפני: הדבר הראשון שעשיתי, לקחתי בן-אדם שיתחיל לתפעל את הדברים האלה.

משה גפני: אז נאמר לי שיש את דוח הוועדה הציבורית, שבראשה עומד פרופסור גרונאו, שאני מאוד מכבד.

משה גפני: מעולם לא היה לי דין ודברים בעניין הזה, בגלל שאני מקבל את החלטותיהם כל השנים ולא הייתה לי שום השגה.

משה גפני: יושב-ראש הכנסת ביקש שאפגש עם פרופסור גרונאו ואני קיימתי את הפגישה הזאת.

משה גפני: שמחתי לראות איש משכיל, רציני ומכיר את העבודה – גם אם הייתם מחליטים אחרת הייתי אומר את זה.

משה גפני: בסופו של דבר קיבלו החלטה שעד שהכנסת תעשה במתכונת הרגילה - תביא דובר באמצעות מכרז ויועץ כלכלי באמצעות מכרז - שיהיה מי שעושה את זה, אבל שלא יהיה קבוע אלא זמני.

משה גפני: אני מודה על ההחלטה הזאת, לפי דעתי זו החלטה נכונה.

משה גפני: צריך לתת לוועדה לעבוד, הרי אי-אפשר לעבוד בלי שיהיו את הכלים לעניין הזה.

משה גפני: ביקשתי את ההסתייגות, על אף שההחלטה היא החלטה, ואמרתי למנכ"ל הכנסת שבמשך מספר חודשים עובד עוזר שלישי, ונאמר לו בחשבות שמאז שיש הסכמה על העניין הזה הוא יקבל משכורת.

משה גפני: לפני זה הוא לא יקבל משכורת.

משה גפני: אני עומד מול פני האומה, מול העיתונאים ומול חברי הוועדה.

משה גפני: מה לעשות?

משה גפני: תגידו לי.

משה גפני: יש החלטה של הוועדה הציבורית, שהיא הגיונית לחלוטין.

משה גפני: היא מכאן ואילך.

משה גפני: מה אני עושה?

משה גפני: אני לא מדבר על הרביעי אלא על העוזר השלישי, שלכל הדעות היה כל הזמן.

משה גפני: לשלם את זה מכיסי?

משה גפני: זאת גם החלטה, אני אעשה את זה.

זאב אלקין: לפני שאפתח את הדיון, היות שזאת השגה רשמית שהוגשה, אבקש מיושב-ראש הוועדה להתייחס להשגה הזאת.

זאב אלקין: מה עמדתכם?

זאב אלקין: בהחלטה שהבאתם לא דיברתם על זה, אז השאלה היא אם המשמעות של זה שדחיתם את העניין.

ראובן גרונאו: בפירוש לא.

ראובן גרונאו: אחרי שיצאתי מחדרו של חבר הכנסת גפני הלכתי לחדרו של מנכ"ל הכנסת, וביקשתי שיעשה כל מאמץ שאותו אדם יפוצה על העבודה שביצע.

ראובן גרונאו: אני בטוח - - -

ראובן ריבלין: בתורת המשפט יש דבר שקבוע כהנחיה חוקתית, שאדם שעובד צריך לקבל את שכרו.

ראובן ריבלין: הואיל ושכר לא נקבע, אומרים בלטינית quantum meruit - לאמור, כמה זה שווה.

ראובן ריבלין: לא יעלה על הדעת שאדם שעבד, מתוך ידיעה שהוא עובד ולא מתוך התחכמות, שהכנסת תקפח אותו.

ראובן ריבלין: לא עלה על הדעת ולא יעלה על הדעת.

שלמה מולה: אבל מה קורה אם הוא לא התקבל?

ראובן ריבלין: ועדת גרונאו השאירה את זה לשיקול דעתו של המנכ"ל.

ראובן ריבלין: אני בטוח שימצא פתרון.

זאב אלקין: יכול להיות שאנחנו יכולים לעזור למנכ"ל אם הוועדה תסכים שההחלטה לגבי עוזר שלישי בוועדת הכספים תפעל רטרואקטיבית, מהרגע שהתחיל לעבוד.

שלמה מולה: כמה זמן אותו אדם עובד, ומי נתן לו אישור לעבוד?

ראובן ריבלין: אסביר לך.

ראובן ריבלין: בכנסת הקודמת הדבר היה מובן מאליו.

ראובן ריבלין: הכנסת הזאת היא ממשיכת הכנסת הקודמת – שהרי ועדת הכספים פעלה בבוקר כוועדת הכספים של הכנסת ה-17 ובערב פעלה כוועדת הכספים של הכנסת ה-18.

ראובן ריבלין: זכיתי להיות יושב-ראש הוועדה הזמנית, ובדיעבד התברר לי שזה אחד מהתפקידים הכי חשובים שמילאתי בכנסת, כי הייתי סגן יושב-ראש בוועדה שהיושב-ראש שלה הוא גפני.

ראובן ריבלין: רק בדיעבר התברר איזה גודל תפקיד הוטל עלי בתקופת המעבר.

ראובן ריבלין: היה ברור כשמש, כפי שהיו ליושבי-ראש קודמים, שיש לו עוזר נוסף.

ראובן ריבלין: נכון, הדברים האלה לא היו מעוגנים בהחלטת הוועדה הציבורית.

ראובן ריבלין: כמובן שחבר הכנסת גפני, כאשר נכנס לתפקידו, ביקש לקיים את הרציפות שבה נהגה הכנסת בכנסת הקודמת.

משה גפני: כל הכנסות.

ראובן ריבלין: לא צריך להגזים, מאז שליצמן היה.

ראובן ריבלין: הייתה התפתחות מהכנסת ה-16.

משה גפני: עוד לפני ליצמן.

ראובן ריבלין: אולי באמצע, יכול להיות.

ראובן ריבלין: על כל פנים, מהחברים היותר מוכשרים שוועדת הכספים הייתה בידיהם, וגם אחרים שהם לא מהמוכשרים ביותר קיבלו את אותן הטבות בכנסת בגללם.

ראובן ריבלין: אני חושב שטענתו צודקת.

ראובן ריבלין: מה שאומר מנכ"ל הכנסת הוא דבר ברור.

ראובן ריבלין: אני מעדיף, כמובן, שהדברים האלה ייעשו תוך כדי קבלת החלטה רשמית של ועדת הכנסת.

ראובן ריבלין: הואיל שחבר הכנסת גפני הוא יושב-ראש ועדת הכספים, ואין הנחתום מאשר לעיסתו, אני מבקש שוועדת הכנסת תאשר את זה.

זאב אלקין: זה מה שביקשתי.

זאב אלקין: קיבלתי עצה נכונה מארבל, שאם הולכים למסלול הזה, כדי לא לעשות סרבול החלטה הכוללת על העוזר השלישי, הפתרון הפשוט יותר - - -

ראובן ריבלין: שני תנאים מצטברים: אחד, מתחילת הקדנציה; השני, מרגע שעבד.

זאב אלקין: לפי מה שאומרים יושב-ראש הכנסת ומנכ"ל הכנסת, היות שהייתה אי-בהירות לגבי העסקת העוזר השלישי בחלק מהוועדות - אני מבין שזו בעיה לא רק בוועדת הכספים, רק שבוועדת הכספים זה התחיל לפני שזה התחיל בוועדות האחרות - הבקשה היא, אם הוועדה לא תתנגד - שהאישור להמלצות הוועדה יהיה רטרואקטיבית, מתחילת עבודתה של הכנסת הנוכחית.

משה גפני: אם אנשים לא עבדו - - -

זאב אלקין: אם אנשים לא עבדו הם כמובן לא יקבלו שכר.

זאב אלקין: אגב, זה נכון גם מעכשיו והלאה.

זאב אלקין: אם לא יהיה בן-אדם שיתקבל לעבודה בהליך מסודר, אז כמובן שהוא גם לא יקבל משכורת.

זאב אלקין: ארבל מתקנת אותי, שבכל הוועדות זה צריך להיות מ-10 ביוני, בוועדת הכספים – לגבי העוזר הרביעי - מתחילתה של הכנסת הזאת.

זאב אלקין: זאת הבקשה.

ראובן ריבלין: בוועדת העבודה והרווחה - במסגרת עסקת החבילה בין ההסתדרות לממשלה שהיוותה בסיס לכל הדיונים בחוק ההתייעלות - יש הצעת חוק, שעדיין לא עברה, האומרת שכל מי שמלין שכר הולך לבית סוהר.

זאב אלקין: עכשיו הבנתי.

זאב אלקין: תהיתי למה חבר הכנסת חיים כץ, למרות הלחץ הכבד שלי, מעכב את האישור בקריאה שניה ושלישית של הצעת החוק הזאת.

זאב אלקין: הוא עוזר לחבר הכנסת גפני.

ראובן ריבלין: יש לו חסינות מהותית.

זאב אלקין: נמצאים כאן כל שלושת חברי הוועדה; האם חברי הוועדה מתנגדים להצעה הזאת, שהחלת החלטות הוועדה תהיה לגבי העוזר השלישי מ-10 ביוני ולגבי העוזר הרביעי בוועדת הכספים מתחילת כהונתה של הכנסת?

זאב אלקין: מישהו מתנגד?

זאב אלקין: לא, אף אחד לא מתנגד.

זאב אלקין: מבחינה זאת, כאילו הוועדה מוכנה לשינוי הזה.

ראובן ריבלין: מאמצת את ההסתייגות ומחילה אותה.

זאב אלקין: עכשיו אנחנו עוברים לדיון, וההשגה הזאת נכנסה פנימה, לנוסח ההחלטות עצמן.

זאב אלקין: בבקשה, חבר הכנסת טיבי.

אחמד טיבי: תודה, אדוני.

אחמד טיבי: אני מבין שהדיון עכשיו הוא על סיוע לחבר כנסת מוגבל בניידות?

זאב אלקין: הדיון הוא על כל שלוש ההחלטות.

זאב אלקין: לא נקיים שלושה דיונים.

אחמד טיבי: כבר קיבלנו את העיקרון ואין מתנגדים לנושא הראשון.

שלמה מולה: למה אתה חושב שאין מתנגדים?

שלמה מולה: עוד לא דיברנו.

זאב אלקין: אין מתנגדים רשמית.

זאב אלקין: אף אחד לא הגיש השגה.

אחמד טיבי: אדוני היושב-ראש, אני רוצה להתייחס לעניין המוגבלות בניידות.

אחמד טיבי: האמת היא שכל הדיון הציבורי מעל דפי העיתונות בעניינו של אחד הקולגות שלנו היה מביך.

אחמד טיבי: זה היה מביך לחבר הכנסת, מביך לכנסת, הוא לא היה צריך להתקיים.

אחמד טיבי: וכי למה?

אחמד טיבי: חבר הכנסת מטלון מוגבל בניידות, זה ידוע, זה גם ברור כשמש.

אחמד טיבי: מגיע חבר כנסת ואומר שהוא צריך סיוע נוסף.

אחמד טיבי: מתחילים לחטט לו בדברים בצורה כמעט לא אנושית, יש כאלה שאומרים דווקאית.

אחמד טיבי: נראה לי שזה לא הוגן.

אחמד טיבי: יש הצעה, שמוגשת על-ידי הוועדה המכובדת, בסעיף (ב).

אחמד טיבי: כתוב: "לצורך קביעה אמור בסעיף קטן (א) יעביר חבר הכנסת לעיון המנהל הכללי של הכנסת והוועדה הציבורית פניה בכתב, בצירוף מסמכים ותיעוד רפואי בדבר מוגבלותו בניידות והצורך בהתאמה ובשירותים המבוקשים.

אחמד טיבי: (ג) חבר הכנסת ידווח בפנייתו למנהל הכללי של הכנסת ולוועדה הציבורית על תשלומים או סיוע אחר שהוא מקבל מאוצר המדינה" וכו'.

אחמד טיבי: מי קבע שמנכ"ל הכנסת הוא אדם שמתאים, מוכשר דיו, כדי לבדוק מסמכים רפואיים?

אחמד טיבי: או הוועדה, עם כל הכבוד?

אחמד טיבי: מה יעשה אחר כך במסמכים מנכ"ל הכנסת, מר לנדאו המכובד?

אחמד טיבי: מגיש לו חבר כנסת X מסמך על מוגבלות בניידות.

אחמד טיבי: מה הוא יעשה?

אחמד טיבי: יקרא ויתרשם?

אחמד טיבי: לא מספיק להתרשם מחבר הכנסת מטלון באופן אישי?

אחמד טיבי: זה לא אנושי, זה משפיל.

אחמד טיבי: לכן, אדוני, אני חושב שאף אחד לא צריך להגיש לך שום מסמך.

אחמד טיבי: לא אתה הכתובת.

אחמד טיבי: חבר כנסת, אדוני היושב-ראש – ואתה מגן על זה - נכנס למקום כלשהו בגבול, לא יכולים לבדוק אותו כי הוא חסין.

אחמד טיבי: חבר כנסת שהוא חסין מבדיקה ביטחונית או מחקירה משטרתית אקראית, לא יכול להגיש בקשה למוגבלות בניידות?

אחמד טיבי: חבר כנסת נכה, מוגבל.

אחמד טיבי: ואחר כך אי-אפשר לחטט לו בציציות - אם הוא חסין אז חסין.

אחמד טיבי: או שאומרים שחבר כנסת מוגבל הוא לא מוגבל עד שיוכח אחרת.

אחמד טיבי: זו המסקנה, ולזה צריך להתנגד.

אחמד טיבי: ממי מפחדים?

אחמד טיבי: מהעיתונות?

אחמד טיבי: מעוד כותרת?

אחמד טיבי: יש מידה של common sense והתחשבות בצרכים האנושיים הבסיסיים, שלאחרונה לא קיימת, וחבל.

אחמד טיבי: יש מספר מוגבל של חברי כנסת מוגבלים.

אחמד טיבי: מעט מאוד.

אחמד טיבי: כל כמה כנסות - - -

אילן גילאון: בזה אתה טועה בגדול, כנראה.

משה גפני: הוא התכוון פיזית.

אחמד טיבי: יש מספר מוגבל של חברי כנסת מוגבלים באופן פיזי.

זאב אלקין: היות שיש מספר מוגבל של חברי כנסת, אז המשפט שלך בוודאי נכון.

אחמד טיבי: מוגבל פיזית מבחינת ניידות.

אחמד טיבי: לכן, אני מבקש למחוק סעיפים (ב) ו-(ג) מההצעה של הוועדה הציבורית המכובדת.

זאב אלקין: אם אתה מבטל את (ב) אין בקשה בכלל.

זאב אלקין: אם אני מבין נכון את אדוני הוא לא מציע לבטל את כל (ב), אלא את התוספת "בצירוף מסמכים ותיעוד רפואי".

אחמד טיבי: כן, הבנת.

ראובן ריבלין: הבקשה חייבת להיות, כי מי יאשר אותה?

זאב אלקין: ברור.

זאב אלקין: אעשה סבב של חברי הכנסת ואז אתן לחברי הוועדה להגיב.

זאב אלקין: בבקשה, חבר הכנסת גילאון.

אילן גילאון: אדוני היושב-ראש, היה מערכון של הגשש החיוור שנקרא "חושחש הנחש".

אילן גילאון: שם יש שוטר שתופס בן-אדם שמסתובב עם קולר של כלב, ובינתיים מתבצע שוד על ידו.

אילן גילאון: אבל הוא לא מתעסק עם זה כי זה לא בסמכות שלו.

אילן גילאון: אני רוצה לדבר כמה מילים על המידיות וגם משהו יותר ספציפי לגבי אנשים עם מוגבלות.

אילן גילאון: כאשר אני מדבר על מידתיות אני לא מבין את כל הטירוף שהיה מסביב לעניין של חבר הכנסת מוגבל ולעניין של העזרה.

אילן גילאון: לפי דעתי, אלה החלטות שצריכות להיות בסמכות יושב-ראש הכנסת.

אילן גילאון: אגב, לא לכל דבר צריך להקים ועדה ולא יכול להיות שכל אדם הוא בגדר נאשר כל עוד הוכחה חפותו.

אילן גילאון: אי-אפשר לחשוד בכל אדם שלא הוכיח את צדקתו.

אילן גילאון: כאשר אתה רוצה להשוות את המידתיות, אדוני היושב-ראש, יש אנשים שמשקיעים בבוטקה ושומרים, שאלמלא אלה אף אחד לא היה יודע מי הם.

אילן גילאון: מגיע לכאן בן-אדם ומבקש עזרה כדי שזה יעזור לו בתפקידו.

אילן גילאון: אני רוצה לומר משהו על אנשים מוגבלים.

אילן גילאון: הדבר הכי קשה אצל מוגבלים זה לבקש בקשה שפוגעת בעצמאותם.

אילן גילאון: להגיע למצב שאני צריך להגיד שאני זקוק - זה הדבר הקשה ביותר.

אילן גילאון: קם פה פיאסקו שלם, גם ציבורי, גם מסע שיסוי שלם על כך שחבר הכנסת משה מטלון ביקש את הבקשה שביקש.

אילן גילאון: אילו הוא היה מבקש פיליפיני זה היה נוח לכולם, זה היה בסדר גמור.

אילן גילאון: כל אחד מכם מוזמן לעשות את הניסוי הזה - לקשור שני קרטונים עם ליטר וחצי קולה ולנסות לעשות את המעשים שעושים כל יום.

אילן גילאון: אז אפשר לראות את מידת הקושי הפיזי שיש בדבר הזה, ואת הקושי הנפשי להיות תלוי.

אילן גילאון: נדמה לי שאחד הפחדים הכי גדולים בעולם זו התלות שלנו בזולתנו.

אילן גילאון: אם אנחנו מגיעים למצב שאנחנו מבקשים את זה, כתוצאה מכך אנחנו זכאים לקבל את זה.

אילן גילאון: אם אני צריך פרופורציה להשוואה על מה אנחנו מדברים בקייס הזה לעומת דברים אחרים אני חושב שאנחנו השתגענו.

אילן גילאון: אצלנו היו אומרים: "בלינו נפט".

אילן גילאון: אני חושב שזה צריך לזרום בתוך התקציב הכולל של יושב-ראש הכנסת, ויחליט יושב-ראש הכנסת על פי אמות המידה מי צריך את הדברים האלה.

אילן גילאון: אני יכול להניח את דעתכם שמי שמבקש את זה - כנראה שהוא באמת צריך את זה.

אילן גילאון: בואו ניכנס לקצת מידתיות בחיים האלה, כי אחרת זה דבר מטורף.

אילן גילאון: יש אנשים, נושאי משרה לשעבר, שהאחזקה שלהם עולה משהו כמו חמישה מיליון בשנה, ללא האבטחה.

אילן גילאון: מתוך המקום הזה אנשים מנהלים עסקים ביהלומים ודברים אחרים.

אילן גילאון: אנא אנחנו באים, חבר'ה?

אילן גילאון: זה היה פשוט טירוף.

אילן גילאון: הרגשתי מאוד נבוך, מאוד לא נוח, עד כדי כך שאם פעם באמת אהיה זקוק לדבר כזה אולי מאוד אפחד לבקש את זה, אולי מאוד אתבייש לבקש את זה, וזה אולי יפגע בתפקוד שלי.

אילן גילאון: איפה הפרופורציה?

אילן גילאון: מדובר בחבר כנסת רציני ומועיל, ממש לא מהאסכולה שאני מאמין בה.

אילן גילאון: אני בא מבית ספר שבו כל מה שנגמר במ"ש – יועמ"ש, משפט או שופט - אנחנו מכבדים.

אילן גילאון: אבל יש עוד דבר שאנחנו מכבדים וזה את בני-האדם, מתוך אמונה שאם רוצים שאנשים יהיו גם בני-אדם צריך גם לסמוך עליהם קצת ועל הצרכים שלהם.

אילן גילאון: לא הסתכלתי בדיוק בהצעה.

אילן גילאון: אם היא נוחה ליושב-ראש הכנסת אני מצדד בה, אבל אני מציע לעצמנו להיכנס לפרופורציות בעניין הזה.

זאב אלקין: אתה היית ממליץ, במקום ההמלצה שהובאה לכאן - - -

אילן גילאון: שלא תבלבלו את המוח למוץ מטלון.

אילן גילאון: זו בושה וחרפה.

אילן גילאון: הוא לא צריך להביא שום אישורים והוא לא צריך להביא שום צילומי רנטגן ושום דבר.

אילן גילאון: תנו לבן-אדם מה שהוא מבקש.

זאב אלקין: זאת אומרת, הייתה ממליץ שלא נאשר כרגע את ההמלצה של הוועדה בעניין הזה אלא נבקש ממנה חוות דעת.

אילן גילאון: לא רוצה שום חוות דעת.

אילן גילאון: אני חושב שיושב-ראש הכנסת מוסמך להחליט וצריך שיהיו לו הכלים.

ראובן ריבלין: חבר הכנסת גילאון, במהלך עניינים רגיל ומתוך ה-common sense, כאשר נכה 100% - במקרה גם נכה צה"ל - ביקש ממני נהג, זה היה בעיניי כדבר מובן מאליו.

ראובן ריבלין: אבל בהחלט מדובר פה בהטבה לחבר כנסת, אין להתווכח.

שלמה מולה: לא, זו לא הטבה.

שלמה מולה: זה הוויכוח.

דוד רותם: עם כל הכבוד, אדוני, אין פה הטבה לחבר כנסת.

דוד רותם: האם הרמפה שעשו בכניסה למליאה זה הטבה?

ראובן ריבלין: ברמת המשפט יש כאן הטבה.

ראובן ריבלין: אלא מה?

ראובן ריבלין: חשבתי, ב- common sense שלי, שכאשר אני משווה את התנאים של חבר כנסת נכה לתנאיו של חבר כנסת שאינו נכה אני לא מיטיב אתו אלא רק משווה אותו, מבחינת המשפט, לאותם תנאים שיש לחברי כנסת שאינם נכים.

ראובן ריבלין: היו אנשים בציבור שאמרו שצריך לבדוק בנוסף, צריך גם לבדוק האם אין פה הטבות כפולות, חלילה.

ראובן ריבלין: אלה דברים פורמליים לחלוטין.

ראובן ריבלין: ועדת גרונאו ביקשה להציב תנאים מקדמיים, שהם פורמליים, משום שברור שכאשר מדובר בנכה 100% הדברים ברורים כשמש או נכה שצריך עזרה כדי למלא את תפקידו כחבר כנסת.

ראובן ריבלין: אבל אנחנו לא יכולים להתעלם מכך שהוועדה הציבורית צריכה להיות חלק מהנושא.

ראובן ריבלין: הוועדה קובעת שמי שיקבל את הבקשה הוא מנכ"ל הכנסת, ובדרך כלל, אני מתאר לעצמי שאפילו לא תהיה התערבות כאן.

ראובן ריבלין: ברמה הפורמלית, ברמה הציבורית, ברמת העין הנוספת - - - פעם אמרתי שסיימתי דוקטורט וקיבלו את זה כדבר מובן מאליו, אבל אחר כך התברר שלא סיימתי דוקטורט.

ראובן ריבלין: זה דבר שפעמים העין הציבורית מבקשת לראות.

ראובן ריבלין: כמובן, נתתי את זה כדוגמה שהיא מטפורה.

ראובן ריבלין: אף פעם לא סיימתי דוקטורט, הייתה לי ילדות עם פרופסור כך שלא הייתי צריך להיות דוקטור.

ראובן ריבלין: יש לפעמים דברים שהם מובנים מאליהם, ופתאום מתברר שבציבור הדברים לא כך.

ראובן ריבלין: אני בטוח שהדברים האלה יהיו בסופו של דבר אות כתובה, והיא נותנת את העין הציבורית.

ראובן ריבלין: אין כאן כוונה לפקח.

ראובן ריבלין: הבנתי את הערתו של סגן היושב-ראש, טיבי, בכל מה שקשור לסעיף (ג).

ראובן ריבלין: זה לא דבר מהותי לעניין, זה דבר שהוועדה מבקשת.

ראובן ריבלין: דיברתם עם הוועדה, אני מציע לקבל את המלצות הוועדה ולבקש ממנה לשקול פעם נוספת האם צריך ללכת ברמה של דקדקנות כזו בנושא שהוא כל כך ברור ומובן מאליו, כפי שהיטיב לתאר זאת חבר הכנסת גילאון.

ראובן ריבלין: רבותיי, זה לא דבר שיורד למהות, זה בשוליים.

ראובן ריבלין: פעם אמרתי לנשיא בית המשפט העליון: כל הדברים שאתה מקבל, מבחינת חידושים במשפט, שהם בעיניך מהפכה הם דברים שכל זמן שאתה נשיא בית המשפט אני מקבל אותם.

ראובן ריבלין: אבל מה יקרה כשאני אהיה נשיא בית המשפט?

ראובן ריבלין: אתה לא פוחד לתת לי כל כך הרבה סמכויות?

ראובן ריבלין: אני, כשאני יושב-ראש כנסת, מקובל עלי שתהיה עלי עין ציבורית.

ראובן ריבלין: יכול להיות שהכתוב עצמו מעורר הסתייגות ושאט נפש, כמו שאמר חבר הכנסת גילאון.

ראובן ריבלין: רבותיי, אל תקפידו עם הוועדה.

ראובן ריבלין: יחד עם זה, הדברים שנאמרו כאן היו בעיניי דבר מובן מאליו בתחילת הדרך.

ראובן ריבלין: אבל אני לא יכול לזלזל בצורך שלנו בקיום העין הציבורי.

אילן גילאון: אם יותר לי, אני רוצה לסיים את דבריי.

אילן גילאון: אמרתי שאני חושב שזה צריך להיות בסמכותו של יושב-ראש הכנסת, באמצעות הלשכה שלו.

אילן גילאון: אני עומד בראש ועדת הנגישות, ואני מבקש באותה הזדמנות להעלות את הבעיה של הדוכן לגבי חבר הכנסת מטלון – ובעתיד זה יכול להיות עוד אנשים.

אילן גילאון: להגיע אל הדוכן מלווה על ידי מישהו ולא באופן עצמוני, כמו שאומרים - אז גם כאשר יש את הנאום הכי חזק בעולם הוא מתקלקל בגלל כל מיני סטיגמות ודעות קדומות כשמראים בן-אדם שמרימים אותו.

אילן גילאון: אצלי במשרד, בכנסת ה-15, הייתה תמונה של אחמד יאסין ששניים נושאים אותו בעגלה שלו.

אילן גילאון: למטה היה כתוב שלא כל הנכים צודקים.

אילן גילאון: זה כדי להעמיד את הדברים בפרופורציה.

ראובן ריבלין: אני מתנצל, אני חייב לצאת.

זאב אלקין: תודה רבה, אדוני היושב-ראש.

זאב אלקין: אדוני היושב-ראש, לפני שאתה עוזב אותנו אני מבקש את אישורך אם נגלוש כמה דקות מעבר ל-11:00.

ראובן ריבלין: בהחלט, בעיקר כבודה של ועדת גרונאו.

ראובן ריבלין: הכנסת צריכה להקפיד על לוח זמנים.

דן לנדאו: אני רוצה להעיר לחבר הכנסת גילאון הערה קטנה.

דן לנדאו: ראשית, אנחנו בעיצומו של פרויקט הנגשה כללי בכנסת, שהמליאה במרכזו.

דוד רותם: בינתיים, מתי יפסיקו לעשות פוליש כל יום על הרצפות כדי שלא נחליק?

דן לנדאו: את זה אני לא יודע, אבל אנחנו בעיצומו של פרויקט שיעלה מאות אלפי שקלים, ואני גאה להוציא את הכספים האלה.

דן לנדאו: אני במיוחד גאה על כך שמתחת לתמונה של הרצל יהיה מעלון שיסייע לחברי הכנסת להתנייע.

דן לנדאו: תפיסת העולם היא שהם צריכים להיות ניידים ועצמאיים.

דן לנדאו: הסאגה של חבר הכנסת מטלון, בסך הכול, הייתה חלק מהפרויקט הזה והיא לא הייתה אמורה להתנפח.

זאב אלקין: תודה רבה.

זאב אלקין: חבר הכנסת מולה, בבקשה.

זאב אלקין: אני מבקש מחברי הכנסת, היות שהרשימה ארוכה, נסו לתמצת את דבריכם.

שלמה מולה: תודה, אדוני היושב-ראש.

שלמה מולה: אני חושב שצריך לעשות הפרדה טוטאלית בין מה שרואים בעין – מה שאתה רואה ומה שקורה סביבך - לבין דברים אחרים.

שלמה מולה: אני חושב שסביב הסיפור של חבר הכנסת מטלון כולם דיברו.

שלמה מולה: למרות מה שאמר יושב-ראש הכנסת, יש הבדל עצום בין זה שאני אומר שאני אדם שמוגבל פיזית ורואים את זה, לבין אדם שמוגבל בשפה, למשל.

שלמה מולה: אני לא יודע לדבר את השפה העברית, באתי מחוץ לארץ, מאתיופיה, אז גם אני מוגבל ותצמיד לי מתורגמן צמוד.

שלמה מולה: זה שני דברים שונים לחלוטין.

שלמה מולה: אני חושב, לפחות ממה שנראה מעל דפי העיתונים, העניין של חבר הכנסת מטלון זה היה עניין מבזה.

שלמה מולה: זה מבזה את הכנסת, מבזה כל אחד מאתנו, מבזה אותו כחבר כנסת, כמחוקק.

שלמה מולה: כל הדרישות להציג אישורים רפואיים, אני חושב שזה לא ראוי.

שלמה מולה: אני אפילו לא חושב שהנושא צריך לבוא לדיון בוועדת הכנסת.

שלמה מולה: אני חושב שצריך להשאיר את זה ברמה של יושב ראש הכנסת.

שלמה מולה: אם 120 חברי כנסת בחרו את יושב-ראש הכנסת, חזקה עלי דעתו.

שלמה מולה: אם הוא רוצה להתייעץ עם ועדת גרונאו ואחרים - זה עניין שלו.

שלמה מולה: אני לא חושב שזה היה צריך להתנהל כמו שהתנהל, אני חושב שזה לא ראוי.

שלמה מולה: אני משוכנע שיושב-ראש הכנסת, כשיבוא לשפוט את הדברים, יראה את זה בעין אוניברסאלית, ישקול את כל השיקולים הכוללים.

שלמה מולה: לא הייתי כובל את ידו, לא בוועדה ובוודאי לא באישור של ועדת הכנסת, כי מדובר במשהו מאוד ממוקד.

זאב אלקין: אתה מצטרף לדעתו של חבר הכנסת גילאון.

שלמה מולה: לחלוטין.

שלמה מולה: זה בעניין הזה, אבל יש עניינים אחרים שעומדים על סדר היום.

שלמה מולה: לתת אדם נוסף ליושבי-ראש הוועדות, זו החלטה שערורייתית ואגיד לך למה.

שלמה מולה: כולם מספרים לנו שאנחנו נמצאים בתקופת משבר.

שלמה מולה: לפני כחצי שנה דרשנו ששכר חברי הכנסת לא יוצמד ולא יעלה.

שלמה מולה: מתקיים גם דיון ששכרם של השרים לא יעלה ולא יוצמד.

שלמה מולה: אמרנו שהמדינה נמצאת במצוקה, הבאתם לנו 400-500 חוקים בחוק הסדרים שמחסל את השכבות החלשות.

שלמה מולה: בלענו את הצפרדע הזאת, הכנסת אמרה את דבריה.

שלמה מולה: יש גם דברים שצריך לעשות למראית עין.

שלמה מולה: כל הסיפור להוסיף עוזר נוסף ליושב-ראש ועדה, יהיה מכובד כאשר יהיה, ועדה שתהיה אשר תהיה, לשנות דברים שעלו על סדר היום – זה לא מכבד אותנו.

שלמה מולה: אני אומר לך, כיושב-ראש ועדת הכנסת היית צריך לעמוד על הרגליים האחוריות, יושב-ראש הכנסת היה צריך לעמוד על הרגליים האחוריות ולהגיד שעד שהמצב הכלכלי ישתפר לא מוסיפים.

שלמה מולה: אם יש חיוניות - נדון על זה עוד כמה שנים.

שלמה מולה: הכנסת הזו מביאה חוקים אפילו לבן-אדם אחד, להיטיב אתו - החוק הנורבגי בשביל ניסן סלומינסקי.

שלמה מולה: כל מיני חוקים שעולים בסוף עשרה מיליון שקלים למשלם המיסים?

שלמה מולה: למה לנו את זה?

שלמה מולה: למה אתם צריכים להכביד על הוועדה הציבורית?

שלמה מולה: הרי הוועדה הציבורית הזאת בודקת מקצועית ומביאה חוות דעת אם זה מוצדק או לא מוצדק.

שלמה מולה: גם כאשר זה מוצדק צריך לראות האם זה מצדיק את הוצאת הכסף בעת הזו.

שלמה מולה: בעת הזו זו שערורייה לתת עוד עוזר ליושב-ראש ועדה.

שלמה מולה: יושבי-ראש ועדות יש גם מהמפלגה שלי, מהמפלגה של חבר הכנסת רותם, ממפלגות אחרות.

שלמה מולה: אם יש משהו מיוחד בוועדת הכספים, שאנשים פרשו, אדרבה ואדרבה.

שלמה מולה: תזרזו את המכרז, תכניסו את האנשים, הכול בסדר.

שלמה מולה: אבל לתת בתקופה הזו - גם אם זה שקל אחד - זו שערורייה.

זאב אלקין: תודה רבה.

זאב אלקין: אז אני מבין שאתה מתכוון להצביע נגד שתי ההמלצות:

זאב אלקין: ההמלצה בעניין עוזר וההמלצה בעניין עוזר רביעי לוועדת הכספים.

שלמה מולה: חד וחלק.

זאב אלקין: היות והערת הערה אישית, אני דווקא מרגיש מאוד בנוח לנהל את הדיון הזה כי בטווח הנראה לעין, שבוע-שבוע וחצי, אני הולך לעזוב את הכיסא הזה ולא אהיה יושב-ראש ועדה, ולכן בין המעטים שלא איהנה מההחלטה הזו בשום צורה.

אילן גילאון: גם שלמה מולה ואני.

זאב אלקין: אני יודע.

זאב אלקין: אם היו"ר יקבל עוזר שלישי זה יהיה היו"ר הבא של ועדת הכנסת, לא אני.

זאב אלקין: חבר הכנסת מוזס, בבקשה.

מנחם אליעזר מוזס: אדוני היושב-ראש, חברים מאוד מכובדים של ועדת גרונאו, אתייחס לנושא של חבר הכנסת מטלון, חברי כנסת מוגבלים.

מנחם אליעזר מוזס: חז"ל אמרו: ישראל רחמנים בני רחמנים, ביישנים בני ביישנים, גומלי חסדים בני גומלי חסדים.

מנחם אליעזר מוזס: אני חושב שמה שקרה כאן, עם כל התקשורת וכל מה שקרה סביב חבר הכנסת שביקש את הבקשה, שפשוט השפילו אותו – אני לא יודע איזה ביטויים להגיד.

מנחם אליעזר מוזס: הרגשתי שרומסים ממש את כבודו.

מנחם אליעזר מוזס: לא מספיק הסבל שלו, מי שרואה איך הוא נראה כשהוא עולה לדוכן לדבר, ממש מתמלא הלב רחמים.

מנחם אליעזר מוזס: אז באים ומתחילים לדרוך, אם זה מוצדק או לא מוצדק.

מנחם אליעזר מוזס: בשביל מה היו צריכים את כל הסיפור הזה, את כל הפרסום?

אילן גילאון: הרחמים זה הדבר הכי קשה.

מנחם אליעזר מוזס: אז איבדנו את הרחמים, איבדנו את הביישנות, מה שנשאר עכשיו זה רק גמילות חסדים, לגמול חסד עם היהודי הזה ולהפסיק לחטט בכל הדברים האלה.

מנחם אליעזר מוזס: איזה מין ועדות?

מנחם אליעזר מוזס: אני חושב שמה שהיה צריך לקרות, הוא היה צריך לפנות בשקט, בדיסקרטיות, ליושב-ראש הכנסת ויושב-ראש הכנסת היה מבין מה צריך לעשות – האם להתייעץ עם ועדת גרונאו ועם מי לדבר.

מנחם אליעזר מוזס: למה היו צריכים להוציא את כל זה לרחובה של עיר?

מנחם אליעזר מוזס: האם זה כבודנו?

מנחם אליעזר מוזס: זה כבוד הבית הזה?

מנחם אליעזר מוזס: זה כבוד הבן-אדם?

מנחם אליעזר מוזס: זה ממש רמיסת כבודו של האדם, להיכנס לכל מיני דברים פרוזאיים.

מנחם אליעזר מוזס: עכשיו הוא צריך להביא כל מיני מסמכים ותיעוד רפואי.

מנחם אליעזר מוזס: לא רואים את על הבן-אדם מי הוא, מה הוא?

מנחם אליעזר מוזס: לא רואים את התעודה הרפואית עליו?

מנחם אליעזר מוזס: הרי רואים מה שקרה, הוא נפצע במלחמת יום הכיפורים.

מנחם אליעזר מוזס: אני יודע מה זה בן-אדם מוגבל, אמא שלי הייתה בימיה האחרונים מוגבלת.

מנחם אליעזר מוזס: אני יודע מה זה.

אילן גילאון: רוב האנשים די מוגבלים בתקופה האחרונה בחייהם.

מנחם אליעזר מוזס: נכון.

מנחם אליעזר מוזס: כמו שצריכים שתי רגליים צריכים את הרגל השלישית.

מנחם אליעזר מוזס: זו העזרה החשובה ביותר.

מנחם אליעזר מוזס: אני לא חושב שהוא צריך להביא מסמכים ותיעוד רפואי בדבר מוגבלותו בניידות.

מנחם אליעזר מוזס: כתוב גם שחבר הכנסת יודיע למנהל הכללי ולוועדה הציבורית על כל שינוי שחל בקשר למוגבלות שלו.

מנחם אליעזר מוזס: מה זאת אומרת?

מנחם אליעזר מוזס: מחר הוא ירגיש יותר טוב?

מנחם אליעזר מוזס: פתאום הוא יתחיל ללכת על הרגליים?

מנחם אליעזר מוזס: מה קורה במקרה דנן?

מנחם אליעזר מוזס: מישהו יכול להסביר לי מה השינוי שיכול לחול?

זאב אלקין: הוועדה תשיב אחר כך.

זאב אלקין: אני מציע שתסכם.

מנחם אליעזר מוזס: אשר על כן, אני מבקש את שני הסעיפים האלה.

זאב אלקין: אתה מצטרף לבקשתו של חבר הכנסת טיבי, והבנתי מדבריך שאתה מצטרף גם לבקשתו של חבר הכנסת גילאון.

זאב אלקין: אלה שתי בקשות שונות.

מנחם אליעזר מוזס: אני מתחבר לכל קודמיי.

זאב אלקין: גם בעניין יושב-ראש הכנסת וגם בעניין המסמכים, בסדר.

זאב אלקין: חבר הכנסת רותם, בבקשה.

זאב אלקין: אני מבקש לתמצת כי צריך להקריא את ההחלטות ואני מקווה שלא נמשוך את זה לעוד דיון.

דוד רותם: הוועדה הציבורית קיימת לצורך קביעת שכר ותשלומים אחרים לחברי כנסת.

דוד רותם: האם כאשר ביקשתי מהנהלת הכנסת להתקין לי ידיות אחיזה במקלחות שבחדרי כדי לא להחליק, הייתי צריך לפנות לוועדה כדי לקבל אישור לכך משום שזו הטבה?

דוד רותם: האם זה תשלום?

דוד רותם: האם מה שרוצים לתת לחבר כנסת שמוגבל בניידות זה הטבה או תשלום?

דוד רותם: זה תשלום ציבורי?

דוד רותם: זה תשלום שצריך ללכת לוועדה?

דוד רותם: תורת הצדקנות עברה כבר מעבר לכל גבול.

דוד רותם: כשאני מבקש מהכנסת לשים שטיחים כדי לא להחליק במסדרונות זה הטבה לחבר הכנסת רותם, ולכן אני צריך לבקש את זה דרך הוועדה?

דוד רותם: הנכים לא צריכים טובות, שיהיה ברור.

דוד רותם: תאמינו לי, נכים מסתדרים הרבה יותר טוב בלי טובות של אף אחד.

דוד רותם: לא ביקשנו טובות לפני, לא ביקשנו טובות אחרי.

דוד רותם: אל תעשו לנו טובות, תנו לנו רק את הזכות שיש לכל חבר כנסת למלא את התפקיד שלו כמו שצריך למלא את התפקיד.

דוד רותם: אם חבר כנסת שובר רגל ויבקש שייתנו לו נהג כי הוא לא מסוגל להגיע לעבודה בכנסת, הוא לא צריך לעבור את הוועדה הציבורית.

דוד רותם: אלה תנאי השירות שלו.

דוד רותם: לכן, כל הפניה לוועדה הציבורית במקרה הזה הייתה טעות מלאה.

דוד רותם: זה לא קשור להטבות, זה לא קשור לשכר, זה בסך הכול מתן אפשרות לחבר כנסת למלא את תפקידו.

דוד רותם: כל הנושא, שהיום כותבים בוועדה שצריך יהיה להגיש בקשה, צריך יהיה לצרף מסמכים רפואיים – אני לא מבין.

דוד רותם: אני אבוא לבקש ואצטרף מסמכים רפואיים?

דוד רותם: מה, אני מבקש טובה ממישהו?

דוד רותם: רבותיי היקרים, תאמינו לי, הנכים לא יבקשו, לא יביאו מסמכים רפואיים, ולכן אני אומר לכם שאפשר לאשר.

דוד רותם: אדון גילאון ואני מודיעים לכם כבר: לא נבקש, ורק מטעם אחד ויחיד – כי אני לא מוכן להתבזות לתת לאף אחד את המסמכים.

דוד רותם: להגיד לחבר כנסת להביא אישורים שהוא נכה, הרי הדבר היום בתוך המחשב – מי מקבל קצבת ניידות, מי לא מקבל קצבת ניידות.

דוד רותם: אין שום בעיה בנושא הזה.

דוד רותם: זה דבר טכני, מנהלי, בתוך הכנסת, לא קשור לא להטבות ולא לשירותים.

דוד רותם: אני לא מוכן שמישהו יחשוב שנתנו לי הטבה בגלל שאני נכה.

דוד רותם: לכן אני מציע לקבוע סעיף אחד ויחיד: יושב-ראש הכנסת, מנכ"ל הכנסת, יהיה רשאי במסגרת הכנסת לתת לחבר כנסת מוגבל בניידות כל עזרה שתידרש, ובלבד שחבר הכנסת יצהיר שהוא לא מקבל כפל תשלומים.

דוד רותם: נקודה, סוף פסוק.

דוד רותם: לגבי עוזרים פרלמנטרים ליושבי-ראש ועדות.

דוד רותם: חבר הכנסת שלמה מולה, אני לא מסכים אתך ואגיד לך למה.

דוד רותם: עושים לי טובה שנותנים לי?

דוד רותם: אני מקבל היום, כיושב-ראש ועדה, 350 פניות ציבור ביום.

דוד רותם: אני יכול לעשות דבר מאוד פשוט, אני יכול לעשות "דיליט", למחוק את כולם וללכת הביתה.

דוד רותם: אתה יודע שעוזרים זה רק בעיה, צריך כל הזמן להסתובב אתם, הם נצמדים אליך, אתה צריך להסביר להם ואתה צריך לשבת אתם.

דוד רותם: אני מוותר על העוזרים, אני מוותר גם על השניים הראשונים.

דוד רותם: למה שניים כן ושלושה לא כשאתה אומר לבן-אדם: יש לך עוד מעמסה?

שלמה מולה: יש לך עובדים של הוועדה.

דוד רותם: עובדי הוועדה לא עוסקים בפניות ציבור שלך.

דוד רותם: אסור להם לעשות את זה.

שלמה מולה: בשביל זה אתה חבר כנסת, יש לך עוד שני עוזרים נוספים.

זאב אלקין: חבר הכנסת רותם, אני מבקש ממך לסכם.

דוד רותם: אותה הצדקה שיש לשני עוזרים לחבר כנסת רגיל יש הצדקה לאחד נוסף ליושב-ראש ועדה כי העומס המוטל עליו ענק.

שלמה מולה: למה לא היה עד היום?

זאב אלקין: חבר הכנסת מולה, אני מבקש להפסיק את הדיאלוג הזה.

זאב אלקין: אני חושב שדעתו של חבר הכנסת רותם ברורה והנושא ברור.

זאב אלקין: אני מבקש מהדוברים הבאים, במחילה, לוותר או להגיד רק דבר אחד שעוד לא נאמר כאן.

זאב אלקין: חבר הכנסת מיכאלי, אתה מוותר?

אברהם מיכאלי: אני מוותר כי יש לי שאילתא בשעה 11:00.

זאב אלקין: חבר הכנסת פיניאן, בקצרה.

ציון פיניאן: הנושא של הנכים במשכן הכנסת יצא מכלל פרופורציה.

ציון פיניאן: כשמדברים היום על נכים מדברים על הכנסת.

ציון פיניאן: אין נכים מחוץ לבניין הכנסת, הנכים של הכנסת הם הכי מפורסמים, וגם לא מוזכרים לטובה בשל התקשורת – אני לא רוצה להגיד עוינת, אבל לא רחוק מזה.

ציון פיניאן: לגבי מסמכים - חבר'ה, אנחנו לא נמצאים בוועדה של הביטוח הלאומי.

ציון פיניאן: כל מסמך הוא ביזיון.

דוד רותם: הוא לא ביזיון.

דוד רותם: אני לא מוכן לזה, אל תציג את זה כביזיון.

ציון פיניאן: סליחה, חבר הכנסת רותם.

ציון פיניאן: אני מתכוון להגשת המסמך, לא למסמך עצמו.

ציון פיניאן: בנושא הנכים אני חושב שיש את יושב-ראש הכנסת, יש את מנכ"ל הכנסת, הם כתובת מספיק טובה כדי לדבר אתה ולסגור עניינים.

ציון פיניאן: לגבי העוזרים – זה דבר הכרחי.

ציון פיניאן: משמאלי יושב חברי לסיעה, חבר הכנסת יריב לוין.

ציון פיניאן: הוא צריך להחליף את יושב-ראש הוועדה הזאת, הוא צריך עוזר.

ציון פיניאן: אני רואה את העבודה של חבר הכנסת אלקין - הוא לא צריך עוזר, הוא צריך שלושה.

שלמה מולה: אבל למה בתקופה הקשה הזו, שאין כסף?

ציון פיניאן: הכול במסגרת התקציב שאישרת פה.

ציון פיניאן: אין חריגות.

שלמה מולה: אין דבר כזה.

ציון פיניאן: זה נכון אדוני המנכ"ל, שהכול במסגרת התקציב?

ציון פיניאן: או.

ציון פיניאן: קיי.

זאב אלקין: תודה רבה, חבר הכנסת פיניאן.

זאב אלקין: חבר הכנסת מילר, בבקשה.

זאב אלקין: במשפט אחד, אם אפשר.

אלכס מילר: כל מה שנאמר על-ידי חבר הכנסת רותם ושאר החברים בנושא הנכים - אני מחזק את דבריהם.

אלכס מילר: אני רוצה להתייחס לנושא העוזרים.

אלכס מילר: הייתי מציע שיעשו השוואה לשאר המדינות בגודל של מדינת ישראל, בגודל התקציב של מדינת ישראל ויראו מה קורה שם ומה עומד לטובת העבודה של אותם חברי פרלמנט בשאר המדינות.

אלכס מילר: אני חושב שתופתעו.

אלכס מילר: במדינת ישראל המעגל סביב חברי הכנסת הוא הרבה פחות מאשר בשאר המדינות.

אלכס מילר: כאשר מנסים להציג את זה שאנחנו מחפשים בסך הכול הקלה בעבודתנו זו טעות יסוד גדולה.

אלכס מילר: קיבלנו מנדט מהציבור ואנחנו צריכים לבצע את שליחותנו כאן.

אלכס מילר: אם מישהו מנסה להציג את זה כעבודה או כמשרה זו שוב טעות.

אלכס מילר: זו שליחות ציבורית, שכל אחד מבצע אותה פרק זמן מסוים.

אלכס מילר: אני חושב שהציבור צריך לדעת שאנחנו מבצעים אותה, ויש לנו את כל הכלים לבצע את השליחות ששלחו אותנו לבצע.

אלכס מילר: המצב היום שונה ממה שהיה פעם, כי פעם היו שולחים מכתב.

אלכס מילר: עד שהמכתב היה מגיע ללשכת חבר הכנסת היו עוברים ימים.

אלכס מילר: היום כל פניית ציבור תוך לחיצה על הכפתור באינטרנט.

אלכס מילר: יש לנו מחויבות בחוק לענות לאותן פניות ציבור, ולכן צריך שיהיה סיוע לפעילות חברי הפרלמנט.

אלכס מילר: תודה.

זאב אלקין: חבר הכנסת לוין, אתה מוכן לוותר?

יריב לוין: כן.

זאב אלקין: תודה רבה.

זאב אלקין: אם אסכם את הדיון הזה, הרושם שלי לגבי ארבע ההחלטות הוא כך.

זאב אלקין: לגבי הלשכה הפרלמנטרית לא היו השגות של חברי הכנסת, ובוודאי נביא את זה לאישור.

זאב אלקין: לגבי עוזר נוסף לוועדות, אני מבין שחבר הכנסת מולה מתנגד.

זאב אלקין: נביא את זה להצבעה ואפשר להצביע כן או לא, אין מה לעשות שינויים.

זאב אלקין: לעומת זאת, לגבי ההחלטה על הניידות, אם אני מסכם את העמדות שנשמעו כאן, נשמעו שתי עמדות.

זאב אלקין: אחת, שרוצים לשנות את סעיפים (ב) ו-(ג), לוותר על הגשת המסמכים ודיווח על התשלומים הנוספים.

זאב אלקין: שתיים, להמליץ שהעזרה של עוזר נוסף – כמו שעושים בכל סוגיות הניידות האחרות – להכיר בכך שזו לא הטבה וזה לא דורש לעבור דרך ועדה ציבורית אלא רק אישור של יושב-ראש הכנסת והמנכ"ל בהליכים המקובלים.

זאב אלקין: זאת העמדה כאן.

מנחם אליעזר מוזס: וגם לוותר על כל שינוי בקשר למוגבלות.

זאב אלקין: זה חלק מאותו סעיף.

זאב אלקין: לכן, בעיניי, מה שדורש התייחסות זה העניין השלישי, של הניידות.

זאב אלקין: האם מוכנים לשקול פעם נוספת אחרי הדיון ואז לא אביא את זה להצבעה כאן?

ראובן גרונאו: אנחנו רוצים לענות קודם.

ראובן גרונאו: לא היה לי נוח שחברי הכנסת דיברו ופנו אלינו.

ראובן גרונאו: נענינו לפניית יושב-ראש הכנסת.

ראובן גרונאו: מדוע יושב-ראש הכנסת פנה אלינו?

ראובן גרונאו: מתוך שלא יעלה אפילו צל צילו של חשד שיש פה איזושהי הטבה, צל צילו של חשד בעיני הציבור שיש פה הטבה.

ראובן גרונאו: הוא אמר: קחו את זה ממני, אני לא רוצה להיות אותו אדם שיחליט.

ראובן גרונאו: על פני השנים עשיתם מלאכתכם נכוחה.

ראובן גרונאו: חברי כנסת פנו אלינו, ואתם לא יודעים בכלל שפנו אלינו.

ראובן גרונאו: פנו אלינו בעניין א', בעניין ב' – אם זה היה מחשב, אם זה היה עוזר.

ראובן גרונאו: בכל דבר שהייתה פניה של חבר הכנסת לוועדה היא נענתה לחבר הכנסת.

ראובן גרונאו: זה לא הופיע במדיה, זה לא הופיע בשום מקום אחר.

ראובן גרונאו: זה נשאר ספון בין כותלי הועדה או, לעתים, בין יושב-ראש הוועדה לבין אותו חבר כנסת, והיו עשרות פניות כאלה.

ראובן גרונאו: יושב-ראש הכנסת אמר שיש פה ויכוח משפטי - הטבה או לא הטבה.

ראובן גרונאו: קחו את זה ממני.

ראובן גרונאו: אמרנו שנישא בנטל.

ראובן גרונאו: אף אחד מאתנו לא מעוניין לראות איזשהו משפט משפטי, למרות שאנחנו יודעים שמסמכים רפואיים מוגשים כשגרה ואין בזה איזושהי פגיעה – לרשויות המס, לרשויות הביטוח הלאומי.

ראובן גרונאו: זה סטנדרטי.

ראובן גרונאו: אני רוצה להרחיק את עצמי, ככל שניתן, מהדיון האישי שפרץ בכנסת הזאת בנושא הזה, ועל כן הדברים לא מנוסחים לגופו של אדם אלא לגבי כל הדורות; הוועדה הזאת, מי שיחליף אותנו, מי מחברי הכנסת ששבר רגל, מי שחס וחלילה חלה במחלה ממארת ואיננו מסוגל יותר, מבחינה פיזית, לנוע באותה קלות שהוא נע קודם.

ראובן גרונאו: באותם מקרים שבא אדם, שמצולם על כיסא גלגלים, תסמכו על חוכמת הוועדה שאם לא יהיה מסמך רפואי הם לא יבואו כדרך פקיד בביטוח לאומי ויגידו: תביא לי את המסמך הרפואי.

ראובן גרונאו: תסמכו על חוכמת הוועדה.

ראובן גרונאו: אם יש אדם שלא רוצה שמחלתו תיוודע, אני לא רואה שיש הבדל בין יושב-ראש הכנסת, שלא רוצה לדעת על זה, והוועדה.

ראובן גרונאו: על כן אני חושב שעדיף, גם מבחינתכם, שהדברים ייעשו מול ראש הוועדה.

ראובן גרונאו: אם הוא נדרש לעצה נוספת הוא פונה לחברי הוועדה.

ראובן גרונאו: אם יש דבר שהוא זמני, והרי לא מדובר במישהו שהנכות שלו היא קבועה, כי אם הנכות קבועה אין לו על מה להודיע.

ראובן גרונאו: אבל אם מדובר בנכות זמנית והוא חושב שהוא נדרש לעזרה יפנה אלינו, ואין הבדל מבחינה זו אם הוא פונה אליי, ליושב-ראש הכנסת או למנכ"ל הכנסת.

ראובן גרונאו: נכון שאת יושב-ראש הכנסת הוא פוגש יומיום ואותי, לשמחתכם, אתם פוגשים פעמיים בקדנציה.

ראובן גרונאו: אבל מבחינת האנושיות לא רואה את עצמי לעניין החמלה וכו' נופל מיושבי-הראש לדורותיהם.

ראובן גרונאו: על כן אני לא רואה שיש מקום לשינוי ההצעה.

ראובן גרונאו: אנחנו מבינים את סוגיית הנכים.

ראובן גרונאו: אני אומר יותר מזה, ולוואי והמקרה הזה שהיה פה לא היה, מתוך שהדיון באמת לא היה לכבודו של עניין.

ראובן גרונאו: כמו ששמתם לב, אנחנו התרחקנו מהמדיה לכל אורך הדיון הזה.

ראובן גרונאו: אם היה ציטוט שגרונאו הסכים או לא הסכים - זה לא היה מפי גרונאו, זה היה מפי הצדדים שנכנסו לוויכוח מיותר, ואת זה אמרתי בתחילת דבריי.

ראובן גרונאו: אני ממליץ שהמלצות הוועדה, שחשבנו עליהן רבות, וחשבנו עליהן לא לגופו של אדם ולא לגופם של האנשים, יתקבלו כפי שהן.

ראובן גרונאו: אני חושב שהן משרתות את הכנסת, הן משרתות את כבוד הכנסת והן משרתות את המקרים הספציפיים שקיימים בכנסת.

אילן גילאון: אני באמת מתנצל, אין לי שום קמצוץ של טענה לוועדה.

ראובן גרונאו: לגופו של עניין, אם אתה כותב לי מכתב או שהעוזרת שלך פונה אליי טלפונית או אם אתה הולך ליושב-ראש הכנסת – חד הוא.

ראובן גרונאו: לא מבחינת הבושה, הטרדה או כל אלמנט אחר שתזכיר בעניין הזה.

דוד רותם: אתם, כאנשי ציבור, האם לא היה מקום שתגידו: רבותיי, מה שאתם מבקשים מאתנו לקבוע הוא לא תוספת, הוא לא שירות.

דוד רותם: תוציאו את חבר הכנסת הנכה ממצב שהוא כאילו מקבל הטבה בגלל נכותו.

ראובן גרונאו: בפתיחת דבריי אמרתי שהיה ויכוח האם ההטבה הזאת היא רמפה או האם ההטבה הזאת היא נהג, שזה הופך את מכוניתו ללימוזינה.

ראובן גרונאו: מאחר שהוויכוח הזה פרץ לציבור ויושב-ראש הכנסת בשלב מסוים אמר: הסירו ויכוח זה ממני, הוא פנה אלינו.

דוד רותם: ואז הייתם צריכים להגיד שאין פה ויכוח ציבורי, זה כמו רמפה.

זאב אלקין: אני חושב שהעמדה שלכם ברורה.

ראובן גרונאו: אנחנו לא אמרנו שזו הטבה.

זאב אלקין: אנחנו כבר חורגים הרבה מעבר למה שהיושב-ראש אפשר לנו.

זאב אלקין: אני חושב שהעמדות ברורות.

זאב אלקין: הרי ממה נפשך?

זאב אלקין: אם ההמלצה תאושר – תאושר, אם לא תאושר – לפי הכללים היא חוזרת לחשיבה חוזרת.

זאב אלקין: בבקשה, אדוני.

דניאל דורון: נאמר פה שעובד ועדה אינו רשאי לענות לפניות ציבור ולכן צריך עוד עוזרים.

דניאל דורון: אם אפשר לסדר שעובד ועדה יענה לפניות ציבור שנוגעות לוועדה, שיסדירו את זה בצורה חוקית ולא יצטרכו כל פעם עוד עוזר.

דניאל דורון: כשאדם מתמנה ליושב-ראש ועדה, הוועדה צריכה לספק לו את כל הצרכים.

דוד רותם: יושב-ראש ועדה הוא איש פוליטי ועובדי הכנסת הם עובדי הכנסת.

דוד רותם: אוי ואבוי אם אתן לעובדים של הכנסת להתעסק בעניינים פוליטיים.

דוד רותם: הרי פניות ציבור זה חלק מהמשחק הפוליטי.

זאב אלקין: חברים, אני חושב שהדברים ברורים.

זאב אלקין: אני מבקש מארבל להקריא את ההצעות אחת אחת, וגם נצביע עליהן אחת אחת.

זאב אלקין: קודם כול, הלשכה הפרלמנטרית וציוד הנרכש לשימוש בה.

ארבל אסטרחן: הנוסח המלא נמצא בפניכם, כולל דברי ההסבר.

ארבל אסטרחן: הסעיף המרכזי המונח בפניכם, מוצע להחליף את סעיף 32 להחלטת שכר חברי הכנסת, והוא יקבע כך: (א) רכישת ריהוט וציוד ללשכה הפרלמנטרית במסגרת התקציב השנתי, תיעשה מבין הפריטים המנויים בתוספת השביעית בלבד.

ארבל אסטרחן: (ב) רכישה לפי סעיף קטן (א) תבוצע על-ידי הכנסת, לפי בקשת חבר הכנסת, מתוך מבחר של ריהוט וציוד שיקבע חשב הכנסת, בהתאם למקובל בהתקשרויות של הכנסת עם ספקים; בנוסף, רשאי חבר הכנסת לרכוש ריהוט וציוד הנמצאים במחסן הכנסת, במחיר שיקבע חשב הכנסת.

ארבל אסטרחן: (ג) ריהוט וציוד שנרכשו לפי סעיף זה הם רכוש הכנסת, ויוחזרו לכנסת עם סיום כהונתו של חבר הכנסת, או עם סגירת הלשכה הפרלמנטרית, או במועד מוקדם יותר לפי בקשת חבר הכנסת".

ארבל אסטרחן: עכשיו יש עוד סעיף שהוא חידוש.

ארבל אסטרחן: "(ד) על אף האמור בסעיף קטן (ג), חבר הכנסת רשאי לרכוש עם סיום כהונתו כחבר הכנסת את הריהוט והציוד שעליו להחזיר לכנסת, לפי ערכם ביום שבו הודיע על כך לחשב הכנסת; על רכישה כאמור יחולו הוראות פקודת מס הכנסה, ואולם סכום הפחת לא יעלה על 20% לשנה מהמחיר המקורי, ועל ריהוט וציוד שנרכשו בשנה האחרונה לכהונתו של חבר הכנסת לא יותר ניכוי בעד פחת".

ארבל אסטרחן: יש שני דברים נוספים בהחלטה, אומר אותם בקצרה.

ארבל אסטרחן: אחד, איסור על חבר כנסת לשכור לשכה פרלמנטרית מגוף, בין אם ציבורי ובין אם אחר, שבו הוא מכהן.

ארבל אסטרחן: שניים, איסור על חבר כנסת לרכוש מזגן ללשכתו הפרלמנטרית.

ארבל אסטרחן: הרעיון הוא לעודד את חברי הכנסת לקבל לשכות מרוהטות.

זאב אלקין: אני להצבעה את ההמלצה הראשונה.

זאב אלקין: מי בעד?

זאב אלקין: מי נגד?

זאב אלקין: הצבעה בעד ההמלצה – פה אחד נגד – אין ההמלצה אושרה.

זאב אלקין: תודה, ההמלצה אושרה.

זאב אלקין: עכשיו אני מביא את - - -

שלמה מולה: אפשר לשאול שאלת הבהרה בעניין העוזר השלישי והרביעי?

זאב אלקין: מיצינו את הדיון.

שלמה מולה: רק שאלה.

שלמה מולה: אני מבקש לדעת כמה זה עולה לשנה לקופת הציבור.

זאב אלקין: נמצא פה החשב.

זאב אלקין: האם אתה שואל אם תקציב הכנסת יגדל כתוצאה מזה?

שלמה מולה: לא, אני מבקש לדעת כמה תעלה לכנסת התוספת של העוזר השלישי והעוזר הרביעי לכל הוועדות.

שלמה מולה: אולי אשנה את דעתי.

משה גפני: האמת שזו שאלה טובה.

משה גפני: אפשר לקחת, למשל, את ועדת החוץ והביטחון, שצחי הנגבי הוא היושב-ראש שלה, ולשאול כמה עולה שם העוזר השלישי, כמה היועצים, ואת הכול לעשות כפול הוועדות האחרות.

משה גפני: זה נותן את הפתרון.

אלכס מילר: גם ועדת המדע כלולה בחוק?

ציון פיניאן: כל הזמן אנחנו מדברים על שיפור בוועדות הכנסת.

ציון פיניאן: זה שיפור.

דוד רותם: אני חושב שחבר הכנסת מולה צודק.

זאב אלקין: עונה לי המנכ"ל שהשאלה לא רלוונטית כי הוועדה - - -

שלמה מולה: אתם רוצים להסתיר, אתם לא רוצים שנדע.

זאב אלקין: חבר הכנסת מולה, אתה לא בזכות דיבור.

זאב אלקין: הייתה ועדה לתקציב הכנסת שדנה בסוגיה הזאת, אישרה את ההקצבה הזאת ולכן זה לא רלוונטי לשולחן הזה.

זאב אלקין: כאן השאלה עקרונית - - -

שלמה מולה: אני רוצה לדעת כמה זה עולה לנו.

שלמה מולה: למה אני לא יכול לדעת כמה זה עולה?

שלמה מולה: אני מבין את הלהיטות שלכם - - -

דוד רותם: שכר ברוטו של עוזר פרלמנטרי הוא כ-8,000 שקלים.

זאב אלקין: חבר הכנסת רותם, אני קורא לך לסדר פעם ראשונה.

זאב אלקין: אתה לא בזכות דיבור.

זאב אלקין: ארבל, תקריאי בבקשה.

רחל אדטו: זה לא אותו דבר.

ארבל אסטרחן: מוצע שלכל הוועדות הקבועות בכנסת, זאת אומרת הוועדות המנויות בתקנון - 12 במספר – יתאפשר ליושב-ראש הוועדה להעסיק עוזר פרלמנטרי מקצועי אחד נוסף.

ארבל אסטרחן: מוצע שההוראה הזאת תהיה בתוקף החל מיום 10 ביוני ועד תום תקופת כהונתה של הכנסת ה-18.

ארבל אסטרחן: מדובר בהוראת שעה, שלקראת סיומה - - -

אילן גילאון: יוני הזה?

אילן גילאון: יש אנשים שכבר לקחו אנשים לעבודה?

זאב אלקין: נדמה לי שהיית מתחילת הדיון.

זאב אלקין: העניין הזה כבר נידון כאן בהרחבה והוועדה הסכימה לכך אחרי שהוצגו בפניה הנתונים.

ארבל אסטרחן: מוסבר בהמלצות מדוע התקופה מוגבלת, ולצד זה מוצע שליושב-ראש וועדת הכספים בלבד תינתן אפשרות להעסיק עוזר פרלמנטי נוסף, רביעי.

ארבל אסטרחן: עוזר זה יוכל להיות מועסק לתקופה מוגבלת – מתחילת כהונתה של הכנסת ה-18 או לאחר מכן, מתי שהחל האדם לעבוד - ועד יום 31 ביולי 2010.

דוד רותם: אני לא מבין, אני חבר בקואליציה.

דוד רותם: למה לא דיברו אתי על זה?

יריב לוין: אי-אפשר להתחיל לדון מחדש באמצע ההצבעות.

יריב לוין: אנחנו רוצים לעלות למליאה.

זאב אלקין: אני לא פותח את הדיון מחדש.

זאב אלקין: אם יש הצעה לסדר אאפשר להציע.

רחל אדטו: אני מבקשת לדחות את ההצבעה הזאת עד שנקבל תשובה לשאלה של חבר הכנסת מולה.

רחל אדטו: אני חושבת שהשאלה הזאת מאוד עקרונית.

רחל אדטו: זכות הציבור לדעת, ואני חושבת שזו חובה מבחינתנו לדעת על מה אנחנו מצביעים.

אבי לוי: 12 העוזרים יעלו כ-2.2 מיליון שקלים לשנה.

אבי לוי: העוזר הרביעי ליושב-ראש ועדת הכספים יעלה כ-170,000 שקלים בשנה.

ציון פיניאן: היעילות לא נמדדת בכסף.

משה גפני: אין יועץ כלכלי לוועדת הכספים ואין דובר.

משה גפני: אני חוסך עוד שני אנשים.

יריב לוין: אין בכלל ויכוח.

דוד רותם: למה אתה חושב שאין ויכוח?

זאב אלקין: אני חושב שהעמדות ברורות.

זאב אלקין: סיעת קדימה, אתם עומדים בהתנגדות שלכם, כסיעה?

רחל אדטו: זה לא צריך להיות לכל הוועדות באופן אוטומטי.

רחל אדטו: אני חושבת שצריך להחריג חלק מהוועדות.

זאב אלקין: כמו ביקורת המדינה וועדת מדע?

רחל אדטו: ועדת מדע, לדוגמה, מתכנסת פעם בשבוע.

יריב לוין: אתם דיברתם עם יושב-ראש ועדת ביקורת המדינה, מסיעתכם?

יריב לוין: דיברתם איתו?

זאב אלקין: הם לא חייבים לייצג אותו.

שלמה מולה: יש לנו חברי כנסת - - -

יריב לוין: מאה אחוז, אז הבעתם התנגדות.

יריב לוין: אנחנו באמצע הצבעה, יש מליאה.

זאב אלקין: אומרת חברת הכנסת אדטו שיושב-ראש ועדת המדע לא צריך עוזר שלישי.

רחל אדטו: נכון, כדוגמה.

שלמה מולה: אני אומר לכם, אם הייתם יוצרים דיפרנציאציה בין יושב-ראש ועדת הכספים לבין ועדות אחרות יכול להיות שהיינו שוקלים.

שלמה מולה: אבל אתם מביאים לנו במקשה אחת, כל אחד רוצה להביא עוזר פוליטי משלו.

שלמה מולה: זו בושה וחרפה.

שלמה מולה: עוד 2.2 מיליון שקלים בשנה, למה לא?

שלמה מולה: גם נשבור את הקופה הציבורית?

אילן גילאון: שלמה, במקומות שקונים עבודה אני בעד, כי אני יודע שמקומות עבודה יותר זולים ממקומות אבטלה.

אילן גילאון: תמיד.

זאב אלקין: אנחנו לא פותחים את זה מחדש.

זאב אלקין: הצעה לסדר.

אילן גילאון: זו לא הצעה לסדר, הצעה לכיוון.

אילן גילאון: לא צריך לעשות את העניין נומינלי.

אילן גילאון: צריך שיהיה פול של עוזרים, ויהיה מי שיחליט איך הוא מחלק אותם, לגופו של עניין.

זאב אלקין: זו החלטה חדשה.

זאב אלקין: אפשר לאשר או לא.

זאב אלקין: ההמלצה היא כמות שהיא.

זאב אלקין: יחד עם זה, העירו כמה חברים בוועדת הכנסת שהם ממליצים לוועדת גרונאו לשקול האם כל הוועדות צריכות עוזר שלישי.

זאב אלקין: למשל, לדעתם ועדת המדע לא צריכה עוזר שלישי.

רחל אדטו: שלא יהיה אישי.

זאב אלקין: אני מצטט מה שאמרת.

רחל אדטו: לא חשבתי על כל הוועדות.

רחל אדטו: למשל, זכויות הילד, מעמד האישה - כל הוועדות שמתכנסות פעם בשבוע.

זאב אלקין: מעמד הילד לא מקבלת.

זאב אלקין: אני מביא להמלצה את האישור כמו שהוא, יחד עם זה אני מפנה לתשומת ליבכם את בקשתה של חברת הכנסת אדטו.

אילן גילאון: אני מצטרף לבקשה.

זאב אלקין: בעניין של ועדות כמו ועדת המדע לשקול את זה פעם נוספת.

אילן גילאון: מדע ומעמד האישה.

שלמה מולה: אני מציע לצרף גם את ועדת הכנסת.

יריב לוין: ראיתם כמה פניות ציבור יש לוועדה למעמד האישה?

זאב אלקין: אני מביא להצבעה את שתי ההצעות יחד, כי הן קשורות אחת בשניה, לגבי העוזר השלישי והעוזר הרביעי לוועדת הכספים, מהמועדים כפי שהוקראו.

זאב אלקין: מי בעד ההמלצות האלה?

זאב אלקין: מי נגד?

זאב אלקין: הצבעה בעד ההמלצות – 6 נגד – 2 ההמלצות אושרו.

זאב אלקין: תודה, ההמלצות אושרו.

זאב אלקין: שמעתם את הבקשה של חברת הכנסת אדטו, ואם תרצו לשקול אותה תביאו לנו - - -

ראובן גרונאו: קבענו - - -

זאב אלקין: כרגע זה אושר לכל הוועדות.

אילן גילאון: אני הצטרפתי לחברת הכנסת אדטו כי אני רוצה שזה יישקל, שלא יהיה טייס אוטומטי.

אילן גילאון: צריך מישהו להחליט למי כן ולמי לא, לפי היקף העבודה, לפי הצורך.

אילן גילאון: ועדת החוץ והביטחון היא הכי חשובה, אז חייב שיהיה שם עוזר נוסף?

אילן גילאון: למה?

זאב אלקין: חבר הכנסת גילאון מציע לשקול גם לגבי ועדת החוץ והביטחון.

זאב אלקין: ההמלצה השלישית לגבי ניידות, אני חושב שהדברים נאמרו.

שלמה מולה: בעניין הזה ביקשנו תיקון.

זאב אלקין: אי-אפשר לתקן.

זאב אלקין: אפשר להצביע בעד או נגד.

זאב אלקין: אם זה יהיה נגד זה יחזור לוועדה.

יריב לוין: אפשר לאשר ולבקש מהם לדון במה שביקשתם.

יריב לוין: זו לא הצעת חוק.

זאב אלקין: הסברתי את זה בתחילת הדיון.

זאב אלקין: ארבל, נא להקריא את ההמלצה.

ארבל אסטרחן: מוצע להוסיף סעיף חדש להמלצה שיקבע כך: "(א) הכנסת תממן התאמות ושירותים הנדרשים לצורך מילוי תפקידו של חבר הכנסת שהוא מוגבל בניידות בשל לקות פיזית, לרבות בדרך של סיוע באמצעות עובד מקרב עובדי הכנסת, כפי שיקבע המנהל הכללי של הכנסת באישור הוועדה הציבורית.

ארבל אסטרחן: (ב) לצורך קביעה כאמור יעביר חבר הכנסת לעיון המנהל הכללי של הכנסת והוועדה הציבורית פניה בכתב, בצירוף מסמכים ותיעוד רפואי בדבר מוגבלותו בניידות והצורך בהתאמות ובשירותים המבוקשים; חבר הכנסת יודיע למנכ"ל ולוועדה הציבורית על כל שינוי שחל בקשר למוגבלות כאמור.

ארבל אסטרחן: (ג) חבר הכנסת ידווח בפנייתו למנהל הכללי של הכנסת ולוועדה הציבורית על תשלומים או סיוע אחר שהוא מקבל מאוצר המדינה בקשר למוגבלותו בניידות ועל כל שינוי שחל בהם;" – ופה הדגש – "לא ישולמו מאוצר המדינה תשלומי כפל עבור התאמות ושירותים כאמור בסעיף קטן (א).

ארבל אסטרחן: (ד) על עובד הכנסת המסייע לחבר כנסת מוגבל בניידות יחולו הדינים החלים על עובדי הכנסת".

ארבל אסטרחן: פה שמים דגש מיוחד על העניין שמדובר בעובד כנסת ולא בתוספת של עוזרים פרלמנטריים, ושחלים עליהם כל דיני הכנסת, לרבות כפיפות, קבלה לעבודה וכו'.

ארבל אסטרחן: "(ה) מנכ"ל הכנסת והוועדה הציבורית ישמרו על סודיות המידע שמסר להם חבר הכנסת לפי סעיף זה, ולא יגלו כל פרט ממנו אלא בהסכמת חבר הכנסת או לצורך מילוי הוראות לפי כל דין".

ארבל אסטרחן: כאן אולי יש תשובה לדברים שנאמרו.

זאב אלקין: תודה רבה.

זאב אלקין: אני רוצה להבהיר לחברי הכנסת מה משמעות ההצבעה.

זאב אלקין: מי שמצביע בעד מאשר את זה כמות שזה.

זאב אלקין: מי שמצביע נגד, על-ידי אומר לוועדה: אני רוצה שתשקלו את זה מחדש ותסירו את הסעיפים שביקשו להסיר או שתהפכו את זה להחלטה שמסמיכה את יושב-ראש הכנסת והמנכ"ל לקבוע, ואז זה חוזר לוועדה לשיקול דעת נוסף.

זאב אלקין: אני מביא את ההצעה להצבעה.

זאב אלקין: מי בעד ההצעה כפי שהובאה בפני הוועדה?

זאב אלקין: מי נגד?

זאב אלקין: הצבעה בעד – אין נגד – רוב נמנעים – 1 ההמלצה לא אושרה.

זאב אלקין: ההמלצה לא אושרה.

זאב אלקין: זה חוזר לוועדה לקבלת המלצה נוספת.

דניאל דורון: מה קורה בינתיים?

זאב אלקין: בינתיים אין כלום.

מנחם אליעזר מוזס: אני מבקש הבהרה בקשר להצבעה שהייתה עכשיו.

מנחם אליעזר מוזס: זה יזיק למטלון?

זאב אלקין: לא, זה לא יזיק.

דוד רותם: זה לא מטלון, למה אתה מעמיד את זה כך?

דוד רותם: זה יזיק לי, עכשיו אין לי נהג.

דוד רותם: עזבו את מטלון.

דוד רותם: חילופין בראשות הוועדה המשותפת לוועדת הכנסת וועדת החוקה, חוק ומשפט לדיון בהצעת חוק סדרי השלטון והמשפט (ביטול החלת המשפט, השיפוט והמינהל) (תיקון) (עריכת משאל עם), התשס"ח-2008 (כ/238), ושינויים בהרכבה.

זאב אלקין: כידוע, הוקמה בוועדה זו ועדת משותפת לוועדת חוקה, חוק ומשפט וועדת הכנסת לגבי דיון בהצעת חוק סדרי השלטון והמשפט.

זאב אלקין: שם, בוועדה הזאת, יש שני שינויים טכניים שצריכים לבצע.

זאב אלקין: אחד, שני חברי הכנסת שייצגו את סיעת קדימה כבר לא יכולים לייצג אותה.

זאב אלקין: אחד, כי הוא כבר לא חבר כנסת - חיים רמון, והשני הוא חבר הכנסת רוני בר-און.

זאב אלקין: הוא בא לשם חבר ועדת החוק, והוא כבר לא חבר ועדת החוקה.

זאב אלקין: בינתיים כל חבר כנסת מסיעת קדימה יכול לייצג אותה.

זאב אלקין: לצערי, סיעת קדימה עדיין לא החליטה מי יהיו חברי הכנסת שייצגו אותה, לכן אני מבקש שהשינוי היה שבמקום חברי הכנסת האלה, שלא יכולים להיות, יירשם "שני נציגי סיעת קדימה" כאשר אחר כך נרשום את השמות.

דוד רותם: אחד מוועדת החוקה.

זאב אלקין: אחד מוועדת החוקה ואחד מוועדת הכנסת.

זאב אלקין: סיעת קדימה מי מהנציגים שלה בוועדת החוקה - - -

שלמה מולה: נמסור בצורה מסודרת בהקדם האפשרי.

זאב אלקין: התמניתי ליושב-ראש של הוועדה הזאת, אבל אמרתי שהדבר הוא זמני בלבד ולקראת החילופים שיהיה גם בכיסא הזה, בוועדה הגדולה, אני מבקש לאשר גם בוועדה המשותפת הזאת את חבר הכנסת יריב לוין כיושב-ראש הוועדה המשותפת.

זאב אלקין: מי בעד שני השינויים שהצעתי?

זאב אלקין: הצבעה בעד – פה אחד נגד – אין אושר.

זאב אלקין: אושר, תודה רבה.

זאב אלקין: אני נועל את הישיבה.